Bekas Banduan aka "Blogfather" Kritik Masyarakat Netizen Yang Kian Kurang Membaca

Hujung tahun 2014, aku dibebaskan daripada Penjara Evin yang terletak di Utara Tehran secara mengejut. Walhal sebelum itu pada tahun 2008, aku baru saja dihukum penjara 20 tahun atas sebab aktiviti menulis di laman web. Aku dah pasrah menerima takdir yang seumur hidup aku akan dihabiskan dalam penjara, namun nasib aku berubah.

Aku dipenjarakan atas tuduhan negara asal aku sendiri yang aku ini pengintip Israel, hanya kerana aku melawat Israel dan cuba melapor sendiri apa yang aku nampak.

Di luar penjara, semuanya rasa berbeza selepas enam tahun aku di dalam. Tehran yang aku tinggalkan, banyak menerima perubahan. Rumah-rumah kecil kini diganti dengan kondominium mewah. Jalan baru, lebuh raya baru, pelbagai kenderaan jenis SUV memenuhi jalan raya. Wanita memakai tudung berwarna-warni ditemani lelaki yang berambut segak dengan jambang kemas. Beratus kafe berkonsepkan barat dibuka untuk warga Tehran berborak sepanjang hari.

Semua perubahan itu mungkin biasa pada orang lain, tetapi bagi individu yang dikurung dalam penjara seperti aku, perubahan ini datang mendadak.

Dua minggu selepas bebas, aku mula menulis kembali di internet.

Aku menyertai sebuah laman blog kelolaan rakan aku, menulis berkenaan gerakan seni. Menulis tetap tabiat yang aku kenali dengan selesa, tidak banyak berubah. Bagaimanapun, usaha untuk mendapatkan orang untuk membaca apa yang ditulis sudah berbeza.

Aku diberitahu bagaimana media sosial sudah jadi perkara wajib. Aku cuba gunakan media sosial untuk meletakkan pautan kepada blog kami. Dapatlah 3 like. Agak besar perubahan budaya menulis yang aku rasai sebelum dipenjarakan dan apa yang aku alami dalam tahun 2014.

Blog satu masa dulu adalah medium besar ketika aku ditahan. Setiap hari, aku mempunyai pembaca seramai 20 ribu sehari yang setia mengunjungi tulisan aku.

Pembaca blog akan membaca tulisan aku dan meninggalkan komen yang relevan, walaupun mereka sedang mengkritik aku. Telefon pintar pada waktu itu hanyalah untuk menelefon, menghantar SMS, menyemak emel dan melawat web. Tidak ada aplikasi canggih seperti sekarang. Instgram? Whatsapp? Snapchat? Semua itu tidak ada. Yang ada hanyalah laman web di internet. Di situlah semuanya terkumpul. Berita, analisa, tulisan, pengumuman, bahan bacaan.

Hidup aku dulu semuanya berpusat di situ tetapi pada 2014, segalanya amat berlainan.

Aku mula menulis selepas peristiwa 11 September 2001. Ketika itu aku berada di Toronto. Kami sedang bersarapan ketika kapal terbang menghentam World Trade Centre. Bagi mencari berita tentang apa yang berlaku, aku terjumpa beberapa blog yang ditulis individu yang tidak aku kenali, secara sukarela.

Maklumat yang mereka kongsikan berguna pada aku, jadi aku mula berminat hendak mencipta blog sendiri. Aku belajar membangunkannya dan mula mengajar orang lain bagaimana membina blog. Zaman kemuncaknya, Iran menjadi antara negara paling ramai blogger ketika itu dan aku kerap kali dijadikan individu rujukan mereka. Atas sebab itulah agaknya, aku digelarkan 'blogfather' komuniti blogger Iran.

Hyperlink merupakan matawang penting pada waktu itu, menjalinkan kami dalam laman web di internet. Apa yang kami buat memenuhi visi sebenar pencipta internet, Tim Berners Lee; laman web adalah jaringan yang tidak dikawal sesiapa dan tidak ada hirarki. Hyperlink boleh dikongsi dengan sesiapa saja yang sudi tanpa ada mana-mana pihak mengawalnya. Pada 2014, aku dapati hyperlink boleh dikatakan sudah ketinggalan zaman dari segi penggunaannya oleh orang ramai.

Hyperlink dianggap kurang relevan dalam media sosial. Kita dibenarkan meletakkan hyperlink dalam perkongsian media sosial namun capaiannya terhad. Ada pihak yang mengawal capaian kita bergantung kepada jumlah 'like, heart atau suka' pada link tersebut.

Objek-objek perkongsian seperti teks dan imej yang dikongsi terus kepada pengendali media sosial dianggap lebih penting. Penulisan kita terus dalam ruang media sosial diberikan pendedahan lebih besar berbanding pautan kepada penulisan tersebut, yang memerlukan pengguna membuka pautan lain.

Ramai yang memulakan rutin penggunaan internet mereka tanpa menyedari mereka tidak pernah keluar daripada aplikasi media sosial.

Jika dibandingkan, sistem capaian kini lebih mementingkan status usia perkongsian dan populariti perkongsian. Ini dapat dilihat jelas dalam Newsfeed Facebook sebagai contoh. Orang ramai mula disalurkan informasi dari internet dan semakin kurang individu yang gemar mencari sendiri apa untuk dibaca. Semuanya dikawal oleh algoritma media sosial yang tidak diketahui apa kaedahnya yang disalurkan kepada pembaca dalam bentuk strim atau saluran tiada noktah.

Pengguna internet tidak lagi memerlukan laman web. Kita sudah jarang membuka banyak tingkap pelayar internet serentak. Mungkin juga ada antara anda yang tidak lagi menggunakan pelayar internet seperti Chrome atau FIrefox.

Trend zaman ini, pengguna hanya perlukan satu aplikasi media sosial dan layari saja apa yang disampaikan, kerana semuanya dipilih untuk kita. Memang rasa seronok tak perlu membuang masa mencari sendiri bahan bacaan menarik, namun apa yang kita korbankan atas kesenangan itu?

Kebanyakan media sosial menggunakan sistem 'undian' yang lebih menitik beratkan populariti, berbanding isi kandungan sesuatu perkongsian. Selebriti mempunyai pengaruh besar dalam perkongsian mereka, kerana kepentingan media sosial meletakkan reaksi dan maklum balas sebagai kayu ukur. Media sosial memeriksa tabiat kita, minat kita kemudian memaparkan gambar, teks dan video serta pautan yang mereka 'rasakan' kita minat, bergantung kepada populariti topik tersebut.

Hari ini, arus informasi berbentuk saluran strim ini menjadi kaedah dominan media digital dalam mengawal sebaran informasi. Semua media sosial menggunakan kaedah sama. Besar kemungkinan tidak lama lagi laman web pun terpaksa menggunakan kaedah sama dalam mempersembahkan maklumat mereka. Informasi yang disalurkan seperti saluran strim ini sedikit sebanyak menghilangkan kuasa pengguna internet dalam mengawal apa yang mereka baca. Apa yang menyedihkan, ini juga bertentangan dengan visi sebenar penciptaan World Wide Web, yang mahu informasi mampu disebarkan secara mudah, cepat tanpa halangan atau kawalan mana-mana pihak.

Memusatkan informasi kepada syarikat-syarikat gergasi media sosial membimbangkan aku, kerana kini sesuatu itu lebih berisiko untuk hilang sebegitu saja, kerana tahap kebergantungan kita pada media sosial bersifat total. Bagaimanapun, perkara yang paling membimbangkan aku berkenaan pemusatan informasi di media sosial ini adalah berkenaan kuasa yang kita serahkan pada syarikat gergasi dan seterusnya, kepada pihak kerajaan.

Ironinya, sesebuah negara yang bekerjasama dengan syarikat media sosial mempunyai informasi yang lebih mendalam tentang rakyat mereka sendiri, berbanding negara seperti Iran, yang mengawal selia akses internet, tetapi tidak mempunyai akses kepada penyelia media sosial. Itu adalah contoh mudah besarnya pengaruh penyelia media sosial kepada dunia dan aku memandang perkara itu sebagai sesuatu yang negatif.

Warga Iran kumpulan pertengahan sama seperti individu lain di dunia, sangat obses dengan trend.

Instagram meletup pada tahun 2014 mengakibatkan media sosial kini lebih dipenuhi dengan video dan gambar berbanding teks. Adakah ini bukti nyata berlakunya perubahan pada cara orang ramai melayari internet? Adakah tabiat membaca semakin tidak mendapat sambutan?

Jika kita lihat balik, laman web di internet pada awalnya, bermula dengan media-media yang lebih mirip dengan buku dan disambungkan menggunakan pautan-pautan URL atau hyperlinks. Dulu, Google meletakkan nilai tinggi pada kandungan ini dan fokus ini menjadikan Google syarikat gergasi yang kita kenali sekarang.

Bagaimanapun, dengan kemudahan pengimejan gambar dan kamera video yang semakin menular ekoran penggunaan telefon pintar, jelas sekali trend ini sudah berubah. Enjin carian mula mementingkan algoritma yang mampu mengesan gambar dengan lebih tepat, dengan pihak-pihak pengiklan pun mula melaburkan wang bagi mengiklan di mana trend memuncak.

Saluran strim maklumat, aplikasi mobil yang diguna secara meluas serta berjuta video membuktikan perubahan drastik telah berlaku kepada internet, yang sebelum ini lebih mirip kepada sebuah perpustakaan gergasi berbentuk digital. Kaedah menyebarkan informasi serta berkomunikasi dalam internet juga berubah. Sebelum ini semua hubungan dilakukan dalam bentuk tidak selari dengan setiap individu mempunyai 'tanah' sendiri, namun kini informasi dan maklumat disampaikan dalam bentuk lurus, pasif dan terkawal melalui strim media sosial.

Bila saya masuk ke Facebook, saya rasa seperti menonton televisyen. Saya hanya perlu skrol untuk mengikuti apa yang terhidang : perkongsian rakan, sedikit pautan tentang isu semasa, iklan, video perkongsian orang ramai. Kadangkala saya tekan butang like dan share, baca komen balas orang lain atau membalas komen. Ada masanya saya buka dan baca artikel.

Tetapi semua tindakan saya itu hanya mengingatkan saya, yang saya masih berada dalam Facebook. Facebook memaparkan apa yang mereka rasakan saya suka. Ini bukan internet dan web yang saya kenal sebelum ini. Ini juga patut tidak menjadi masa depan dunia web.

Kerap saya rasakan menggunakan media sosial, sama seperti menonton televisyen.

Andai diikut trendnya, satu hari nanti internet mungkin tidak lagi memerlukan laman web dengan aplikasi yang perlu dimuat turun menjadi pengganti serta media sosial terus mengawal selia informasi yang popular, untuk dihidangkan. Waktu puncak kini bukan lagi merujuk kepada televisyen, tetapi waktu di mana pengguna media sosial paling ramai mengakses akaun.

Semua ini perubahan-perubahan yang drastik berlaku sekelip mata yang dapat saya lihat. Usia saya yang semakin meningkat membuatkan saya serba sedikit tidak dapat menerima perubahan ini. Adakah ini perubahan semulajadi bagaimana teknologi berevolusi? Tidak. Teknologi sepatutnya memperkuatkan individu bukannya melemahkan dan mengawal mereka.

Satu ketika dulu web dan internet merupakan sesuatu yang besar kesannya, sehingga pengaruhnya mampu dijadikan alasan untuk memenjarakan saya. Kini semuanya rasa seperti sebuah bentuk hiburan yang besar. Masyarakat dunia lebih fokus kepada berita viral, gosip dan keseronokan.

Aku akui aku rindu era web di mana individu menulis dengan cermat pandangan mereka sebelum diterbitkan dalam blog mereka sendiri, menggunakan domain mereka sendiri.

Tidak perlu kita melakukan promosi dalam media sosial hanya untuk mendapatkan pembaca membacanya. Pembaca hadir kerana mereka tahu alamat laman kita dan bila tak ada artikel baru, mereka rasa kecewa namun akan tetap kembali keesokannya. Tak ada orang peduli berapa yang 'like' artikel tersebut. Tak ada orang peduli bila waktu paling baik menerbitkan tulisan baru.

Itu dunia web yang aku kenal sebelum aku ke penjara. Pada aku, itu sesuatu yang berbaloi untuk diselamatkan sebelum kita semua hanyut dengan 'televisyen' yang kita gelarkan internet sekarang ini.

Artikel ini adalah terjemahan tulisan 'The Blogfather of Iran' Hossein Derakshan yang diterbitkan pada 29 Disember 2015 bertajuk 'Iran's Blogfather : Facebook, Instagram and Twitter are killing the web.'


5 Syarikat Yang Mengawal Dunia Secara Senyap - Bahagian 2

Apabila bercakap mengenai monopoli, ramai yang akan berasa tidak senang. Namun, itulah yang berlaku dalam dunia zaman kini di mana syarikat-syarikat besar mengawal dunia dengan mengeluarkan produk-produk yang kita tidak tahu bahawa daripada syarikat yang sama. Pautan ke bahagian 1

Juga monopoli juga dilakukan dengan mengawal harga pasaran tanpa pengetahuan pengguna. iluminasi.com ingin kongsikan 5 syarikat yang mengawal dunia secara senyap bahagian 2.

Daripada kanak-kanak hinggalah ke orang dewasa, semua menyukai Disney. Jadi tak hairanlah jika lebih daripada separuh daripada semua filem terlaris dalam dekad yang lalu dimiliki oleh Disney.

Dan disebabkan ini, Disney mempunyai pengaruh yang besar di seluruh dunia. Bagi yang tak tahu, mungkin anda hanya menyangkakan Disney menghasilkan filem kanak-kanak, namun sebenarnya lebih daripada itu.

Disney merupakan pemilik bagi Walt Disney Record, Marvel Comic, Touchstone Picture, Lucas Film, ABC, Disney Music Publishing, The Baby Einstein Company, Hollywood Records dan Pixar.

Dan bagi anda yang tidak gemar menonton filem dan hanya meminati sukan serta sering menonton ESPN, ya, ESPN juga merupakan milik Disney.

Pada tahun 2017, aset milik Disney dianggarkan bernilai RM372 billion dan pendapatan sebanyak RM214 billion.

Apabila anda masuk ke kedai kaca mata, pasti mata anda rambang melihatkan bermacam-macam jenis kaca mata dengan pelbagai jenama. Namun, tahukah anda kebanyakan daripada kacamata berjenama terkenal dunia dihasilkan oleh syarikat yang sama?

Luxottica Group S.p.A adalah syarikat kacamata Itali dan merupakan syarikat terbesar di dunia dalam industri ini. Berpangkalan di Milan, Itali, syarikat ini merekabentuk, mengeluarkan, mengedarkan dan menjual jenama kacamatanya termasuklah LensCrafters, Sunglass Hut, Apex by Sunglass Hut, Pearl Vision, Sears Optical, Target Optical, pelan penjagaan penglihatan Eyemed dan Glasses.com.

Antara jenama terkenal keluarannya adalah Ray-Ban, Persol dan Oakley. Luxottica juga menghasilkan kacamata dan bingkai bagi jenama pereka terkenal seperti Chanel, Prada, Giorgio Armani, Burberry, BVLGARI, Versace, Dolce and Gabbana, Miu Miu, DKNY dan Tory Burch.

Jadi, jangan memilih sangat apabila nak membeli kerana semua dari kilang yang sama.

Pasti anda pernah mendengar, atau melihat "YKK" pada mana-mana zip anda tak kiralah zip seluar, beg atau lain-lain. YKK Group adalah sebuah syarikat Jepun yang merupakan pengeluar zip terbesar di dunia.

Ia bukan sahaja menghasilkan zip tetapi juga produk pengancing yang lain, produk seni bina, perkakasan plastik dan jentera perindustrian. YKK merupakan singkatan kepada Yoshida Kogyo Kabushiki gaisha bermaksud Perbadanan Perkilangan Yoshida yang ditubuhkan pada tahun 1934.

Ia mengeluarkan produk zip ini di 109 buah fasiliti YKK di 71 buah negara di seluruh dunia. YKK menghasilkan lebih daripada 7 billion zip setiap tahun, atau 50% daripada zip di atas muka bumi ini.

Jadi, cuba periksa sama ada zip anda dihasilkan oleh YKK atau tak.

Intel sangat terkenal dengen pemprosesmikro nya namun ia mempunyai sejarah menguasai bayak pasaran dalam industri komputer. Dikatakan Intel membenarkan pesaingnya yang kecil iaitu AMD hanya untuk kekal berada dalam industri ini bagi mengelakkan daripada pengawasan pihak berkuasa.

Forbes melaporkan apabila saham pasaran AMD menghampiri 20%, Intel akan mula mengorak langkah dengan perubahan harga yang strategik untuk merendahkan pasaran AMD.

Namun Intel tidak lagi berbuat demikian sehingga tahun 2014 kerana saham pasarannya kira-kira 98% pada suku tahun ke-3.

Boleh dikatakan hampir kesemua bijirin yang anda makan setiap hari dihasilkan oleh Nestle. Nestle adalah sebuah syarikat Switzerland yang ditubuhkan pada tahun 1866 sebagai Anglo-Swiss Condensed Milk Company.

Selepas 152 tahun, kini Nestle memiliki lebih daripada 8,500 jenama di 80 buah negara. Pada tahun 2017 sahaja, pendapatan Nestle adalah sebanyak RM370 billion.

1. Makanan - Haagen Dasz, Drumstick, Nescafé, Nespresso, Honey Stars,Koko Krunch, Milo, Maggi

2. Makanan haiwan - Fancy Feast, Friskies, Alpo, Purina, Gourmet

3. Kosmetik - L'oreal, Garnier, The Body Shop, Maybelline, Lancome


Epidermodysplasia Verruciformis, Penyakit Pelik Yang Menjadikan Manusia Seakan Sebuah Pokok Hidup

Epidermodysplasia Verruciformis mungkin sejenis penyakit yang sangat jarang didedangari oleh kebanyakan manusia. Bukan sahaja namanya yang sangat panjang dan sukar disebut, penyakit ini sebenarnya hanya dihadapi oleh sebahagian kecil sahaja manusia.

Melihat kepada keadaan manusia yang mempunyai penyakit ini sahaja sudah menyeramkan. Mereka kelihatan seperti sebuah pokok hidup. Kebiasaannya, mereka yang mempunyai penyakit ini akan mempunyai bahagian tangan atau/dan kaki yang mempunyai tekstur dan bentuk seperti sebuah pokok.

Epidermodysplasia Verruciformis dikaitkan dengan penyakit berkaitan kulit. Pesakit yang mempunyai penyakit ini juga dikatakan mempunyai risiko tinggi untuk mempunyai penyakit kanser kulit.

Pesakit yang menghidapi penyakit ini kebiasaan akan mempunyai ketumbuhan seakan-akan ketuat di beberapa bahagian badan mereka. Lama-kelamaan, ketumbuhan ini akan makin membesar dan merebak ke kawasan sekitar, menjadikan anggota badan tersebut kelihatan seperti kayu pokok. Oleh sebab itu, mereka yang mempunyai penyakit ini juga digelar sebagai "manusia pokok".

Buat masa ini, tidak ada rawatan khusus yang dapat menangani penyakit ini. Diagnosis awal sangat penting agar mereka yang mempunyai tanda-tanda pada peringkat awal boleh dilakukan pembedahan untuk membuang ketumbuhan penyakit ini.

Menurut rekod, dianggarkan hanya 600 rekod dicatatkan setiap tahun di seluruh dunia. Salah satu sebab mengapa penyakit ini jarang didengari adalah kerana ianya berkait rapat dengan kombinasi unik genetik pesakit yang menghadapinya.

Selain itu, pakar perubatan juga berkata penyakit ini juga mungkin disebabkan oleh virus human papillomavirus (HPV). Pesakit yang mempunyai penyakit epidermodysplasia verruciformiswart juga dikatakan mempunyai mutasi genetik yang menyebabkan mereka tidak mempunyai imunisasi badan yang kuat untuk melawan serangan virus HPV ini.

Ketumbuhan yang tumbuh pada anggota badan penghidap penyakit ini juga jika dibiarkan akan semakin membesar. Malah, ianya juga menyakitkan dan akan mengehadkan pergerakan anggota badan yang terlibat.

Untuk mengubati penyakit ini, doktor akan membuang anggota ketumbuhan yang ada pada pesakit. Salah seorang pesakit ini yang pernah mendapat perhatian media massa adalah Mohammed Taluli yang berasal dari Gaza. Menariknya, pembedahan tersebut telah dilakukan oleh sekumpulan pakar bedah dari Hadassah University Medical Center, Israel.

Setelah pembedahan membuang ketumbuhan tersebut berjaya dilakukan, para doktor kemudiannya terpaksa mengambil kulit daripada bahagian anggota badan lain bagi menutup bahagian kulit yang sudah dibuang.

Walaupun secara teorinya penyakit ini tidak boleh berjangkit melalui sentuhan kulit, pasukan doktor yang terlibat telah mengambil keputusan untuk memakai dua lapisan sarung tangan dan penutup mulut khas bagi mengelakkan sebarang risiko jangkitan daripada pesakit.

Penyakit ini mula diketahui ramai apabila beberapa dokumentari mengenainya dipaparkan di televisyen. Pada 2007, telah tersebar sebuah dokumentari oleh rancangan Discovery Channel yang memaparkan kisah seorang warga Indonesia, Dede Koswara yang menjalani pembedahan untuk penyakit peliknya itu. Kisanya juga pernah dipaparkan oleh siaran televisyen ABC dalam sebuah dokumentari bertajuk Medical Mystery: "Tree Man".


9 Ciptaan Nikola Tesla Yang Mengubah Dunia

Mungkin namanya tidak segah pencipta dan ahli sains yang lain, namun Nikola Tesla merupakan seorang saintis dan pencipta yang terkenal Malah, banyak ciptaannya telah membuatkan hidup kita pada hari ini menjadi mudah.

Beliau merupakan seorang jurutera elektrikal dan mekanikal, ahli fizik dan mampu melihat teknologi masa depan. Tesla pernah bekerja untuk Thomas Edison namun membawa haluan sendiri.

Ciptaannya sangat terkenal pada hari ini namun sering dikaitkan dengan mereka yang tidak berhak mendapat kredit atas penciptaan produk tersebut.

iluminasi.com kongsikan 9 hasil ciptaan Nikola Tesla yang mengubah dunia.

Ciptaan Tesla paling terkenal dan paling banyak digunakan iaitu arus ulang alik atau AC (alternating current) telah merevolusikan dunia moden. Tanpa ciptaan ini, hidup kita sekarang pasti jauh bezanya.

Penciptaan arus ulang alik ini telah meletuskan perang di antara Tesla dan Thomas Edison. Thomas Edison lebih gemarkan arus terus (DC- direct current) daripada AC, walaupun DC lebih bahaya.

Thomas bersemangat untuk membuktikan kepada dunia bahawa beliau lebih hebat, dengan melakukan demonstrasi yang tidak jujur bagi mencapai tujuannya.

Ketika demonstrasi itu, Thomas cuba untuk membuktikan AC adalah pilihan yang lebih bahaya daan telah membunuh seekor gajah dengan melalukan arus elektrik kepada haiwan tersebut.

Manakala Tesla pula telah membuktikan bahawa AC tidak berbahaya dengan menghantar arus elektrik melalui badannya untuk menyalakan lampu.

Pada tahun 1897, Tesla telah berjaya mencipta radio. Beliau menghantarkan pemancar tanpa wayar daripada makmalnya kepada bot robot yang berada di lokasi sejauh 40 kilometer. Ia merupakan sesuatu yang sangat mengagumkan lebih-lebih lagi ia berlaku pada tahun 1897.

Tesla mencipta reka bentuk asasnya pada tahun 1892, dan mempatenkan ciptaannya pada 1898.

Dengan menggunakan transmisi radio, Tesla mampu mengawal dan mengarahkan bot kawalan jauh daripada jarak 40 kilometer. Ia merupakan satu kejayaan teknologi yang terpapar di muka depan akhbar.

Dan seperti kebanyakan hasil ciptaan Tesla, kredit penciptaan radio dicuri oleh seorang yang bernama Gugielmo Marconi yang dipercayai oleh seluruh dunia menjadi pencipta radio beberapa tahun kemudiannya.

Thomas Edison pula mungkin berjaya mencipta produk ini lebih awal jika makmalnya tidak dijilat api pada tahun 1895.

Bot robot yang dicipta oleh Tesla sebenarnya adalah robot pertama di dunia dan disebabkan ini beliau dikenali sebagai Bapa Robot. Walaupun ramai yang tidak percayai ia boleh menjadi realiti namun Tesla melihatkan masa depan dengan kewujudan robot.

Beliau melihatkan dunia di mana robot mampu melakukan kerja-kerja buruh yang menghasilkan dunia yang lebih selamat untuk manusia.

Cara untuk memindahkan tenaga secara tanpa wayar telah dicipta oleh Tesla dengan menembak satu siri lampu mentol fosforus menggunakan induksi elektrodinamik. Potensi idea ini adalah kemampuan untuk memindahkan tenaga ke tempat lain di seluruh dunia yang memberikan kita kebolehan untuk menghidupkan benda di seluruh dunia tanpa perlu mendekatinya.

Ia bermakna kita boleh membekalkan tenaga kepada kawasan miskin supaya mereka boleh hidup dengan selesa. Teknologi ini sudah mula dikaji oleh syarikat telefon yang mahu menggunakannya untuk mengecaj telefon di mana sahaja anda berada.

Kini sudah terdapat beberapa produk yang berjaya menggunakan teknologi ini untuk mengecaj atau menghidupkan tanpa wayar, seperti pengecaj telefon tanpa wayar.

Motor elektrik dicipta oleh Tesla namun tidak menjadi popular sehinggalah pada masa kini disebabkan oleh Elon Musk. Idea enjin arus ulang alik berada di dalam kepalanya sehinggalah beliau mempunyai kesempatan untuk membinanya.

Arus ulang alik menghasilkan kutub-kutub magnet yang dan berpatah balik tanpa menggunakan apa-apa mekanik. Ini membuatkan gegelung itu berputar di sekeliling motor.

Motor ini kini digunakan dalam pelbagai alatan rumah seperti kipas. Kewujudan medan magnet berputar dicadangkan oleh Francios Arago pada tahun 1824. Tesla dan Galileo Ferraris mendemonstrasikan motor arus ulang alik yang pertama pada tahun 1880-an.

Antara sumbangan ciptaan Tesla kepada bidang perubatan adalah X-ray. Beliau mula membuat kajian mengenai teknologi ini pada tahu 1984. Ketika itu Tesla menggambarkannya sebagai tenaga radian yang lutsinar.

Tesla pertama kali menemukan tenaga ini apabila menyedari kerosakan pada filem di dalam makmalnya yang mungkin ada kaitan dengan eksperimen yang dilakukannya melibatkan tiub Crookes.

Terdapat kemungkinan bahawa beliau berjaya menangkap imej X-Ray ketikaa mengambil gambar Mark Twain yang diterangi oleh tiub Geissler. Kejadian ini berlaku beberapa minggu sebelum Willhelm Rontgent mengumumkan penemuan X-Ray.

Banyak kajian Tesla yang tidak ternilai musnah ketika makmalnya terbakar pada tahun 1895. Apabila ditanya, beliau menjawab "Saya terlalu sedih untuk bercakap. Apa yang saya harus katakan?".

Anda menggunakannya setiap hari untuk menukarkan siaran TV, namun anda tak tahu siapa penciptanya. Ketika sedang menghasilkan radio, Tesla juga mencipta alat kawalan jauh yang pertama.

Beliau menggunakannya untuk mengawal kapal kawlan jauh yang digunakkan dalam demonstrasi pada tahun 1898. Demonstrasi ini menunjukkan bahawa Tesla boleh menggunakan alat kawalan jauh untuk menghantar pemancar radio secara tanpa wayar untuk mengawal bot dan menentukan arah bot tersebut.

Ia dinamakan sebagai teleautomaton. Ia menjadi antara ciptaan Tesla yang paling berjaya dan paling luas digunakan. Malangnya seperti kebanyakan ciptaannya hampir tidak ada yang tahu bahawa alat kawalan jauh dicipta oleh Tesla.

Ramai yang menonton ciptaan Tesla tidak mempercayai pada mulanya dan ada yang mendakwa beliau menipu. Ada juga yang mendakwa Tesla telah melatih anak monyet untuk mengawal bot tersebut dari dalam.

Bagi yang pernah bermain permainan video Red Alert pasti mengetahui akan produk ini.

Tesla Coil merupakan antara ciptaannya yang paling terkenal yang menggunakan dua gegelung yang setiap satunya menggunakan kapasitor bebas, yang menyimpan tenaga.

Di antara kedua-dua gegelung ini terdapat jurang yang terbuka menunggu dipenuhi oleh tenaga elektrik yang dihasilkan oleh peranti ini.

Dengan alat ini, anda boleh hasilkan sambaran petir, hasilkan angin elektron dan menghantar arus elektrik ke seluruh badan.

Tujuan utama penghasilan alat ini di dunia moden adalah hanya untuk memuaskan perasan ingin tahu mengenai sesebuah ciptaan. Namun kini ia digunakan dalam radio dan juga terdapat pemetik apa yang menggunakan teknologi ini.

Dan di antara ciptaan Tesla yang paling menakjubkan, misteri dan kontroversi adalah mesin gempa bumi. Sebuah peranti berayun yang kecil yang mana didakwanya mampu meruntuhkan seluruh bangunan tanpa mengira saiz, jika diberi masa yang cukup.

Beliau pernah menggunakan mesin ini di dalam makmalnya dan hampir merobohkan seluruh bangunan. Walaupun mesin ini kecil namun apabila ditetapkan masa pada frekuensi yang tepat mampu memberikan gegaran bahaya.

Disebabkan Tesla bimbang akan untuk tujuan mesin ini bakal digunakan, beliau kemudiannya membuat keputusan untuk menghancurkannya. Beliau mengarahkan pembantunya untuk berpura-pura tidak tahu apa yang menyebabkan bangunan tersebut bergegar.


Kenapa bayi mudah berhenti menangis bila didukung sambil berdiri?

Bayi dan anak kecil sangat tidak suka apabila anda dalam keadaan duduk. Seboleh-boleh mereka akan menangis, merengek dan memberontak agar anda berdiri mendukung mereka sambil bergerak ke hulu ke hilir. Dan setiap kali anda berdiri (sambil dukung atau kendong bayi), serta-merta tangisan itu berhenti.

Pernah terfikir kenapa? Apakah perbezaan yang dirasakan seorang anak kecil sekiranya anda berdiri atau duduk? Dan mengapakah ibu bapa perlu banyak membazirkan masa dengan berdiri dan melangkah berat berbanding baring atau duduk saja bermanja dengan si kecil?

Jawapannya ada pada 'respons lari' yang berevolusi selepas beberapa milenia. Pada zaman dahulu, jika seseorang ingin melarikan diri dari binatang buas, anak yang didukung akan duduk diam sahaja supaya tidak mengganggu ibu bapa yang sedang berlari.

Menurut penyelidik yang telah menerbitkan satu kajian dalam jurnal Current Biology pada tahun 2013, tindak balas menenangkan terhadap dukungan ini adalah satu set kawalan pusat, jantung dan pergerakan.

Bayi di bawah usia enam bulan yang didukung oleh seorang ibu yang berjalan akan menghentikan pergerakan dengan sukarela dan berhenti menangis. Kadar denyutan jantung mereka juga berkurangan dengan mendadak.

Situasi ini sebenarnya meletihkan ibu bapa, namun pada masa yang sama, ia adalah satu rahmat dalam sejarah kejadian manusia. Respons menenangkan itu dapat meningkatkan kebarangkalian bayi terselamat dalam kes-kes melarikan diri dalam situasi kecemasan.

Dalam kajian yang dijalankan, para penyelidik memasak mesin ECG kepada 12 bayi yang sihat dan meminta ibu mereka meletakkan bayi masing-masing ke dalam katil bayi. Kemudian mereka diminta memegang bayi dalam keadaan duduk dan juga mendukung bayi mengelilingi bilik selama 30 saat.

Keputusan kajian membuktikan yang kebanyakan ibu sudahpun tahu yang anak kecil paling gembira apabila mereka didukung sambil berjalan, bengang apabila ibu sedang duduk dan paling rimas apabila ditinggalkan di dalam katil bayi. Namun, analisis terhadap kadar degupan jantung menunjukkan pengurangan yang drastik apabila anak didukung berbanding dipegang. Tingkah laku dan fisiologi bayi serta-merta menjadi lebih tenang. Lihat sendiri bagaimana eksperimen itu dijalankan dan bagaimana bayi memberikan reaksi kepada gaya pegangan oleh ibu:

Penemuan ini memberikan jalan penyelesaian bagi para ibu bapa untuk mencuba kaedah yang terbukti dari segi sains untuk menenangkan anak selepas melalui pengalaman seperti disuntik vaksin yang menyakitkan atau terkejut dengan ribut petir yang menakutkan. Dukunglah anak dan berjalan perlahan-lahan atau berlari-lari anak kerana ini boleh menenteramkan mereka.

Bagi ibu bapa yang telinganya sudah bingit dan tidak boleh hidup tenang tanpa tangisan anak, kajian ini mungkin dapat membantu anda.

Menurut pasukan penyelidik itu, pemahaman dari segi saintifik mengenai tindak balas fisiologi bayi ini dapat menghalang ibu bapa daripada bereaksi keterlaluan terhadap anak-anak. Ia akan memanfaatkan ibu bapa dengan mengurangkan perasaan kecewa kerana salah satu faktor utama penderaan kanak-kanak adalah tangisan yang berpanjangan.


10 Fakta Pelik Mengenai Son Goku, Akira Toriyama Dan Dragon Ball (Mutiara Naga)

Siri Dragon Ball Super baru sahaja berakhir dan pastinya peminat-peminat tegar anime ini dilanda perasaan yang bercampur baur iaitu teruja, seronok dan sedih. Namun, masih ramai yang tak tahu beberapa perkara mengenai Dragon Ball dan Son Goku.

Di Malaysia, Dragon ball lebih dikenali sebagai Mutiara Naga. Ini kerana pengeluaran dan cetakan komik ini dalam bahasa Malaysia oleh Comics House yang mempopularkannya sebagai "Mutiara Naga". iluminasi.com ingin berkongsi 9 fakta pelik mengenai Son Goku, Akira Toriyama dan komik Mutiara Naga yang tak ramai tahu.

Sebelum kejayaan Dragon Ball, antara komik lain Akira Toriyama yang paling meletup adalah Dr. Slump; yang menjadi tema asal dan konsep Dragon Ball ketika itu (diberi tajuk Dragon Boy).

Dragon Ball asalnya diberi nama Dragon Boy. Ia mengisahkan seorang budak yang bernama Tanton yang mampu menjinakkan naga. Karakter Tanton ini kemudiannya dijadikan watak di dalam Dragon Ball iaitu Son Gohan (anak kepada Goku).

Tanton bukan manusia biasa juga seperti Son Goku. Tanton memiliki sepasang sayap naga yang disembunyikan didalam bajunya. Penerimaan karya Dragon Boy yang hambar diproses semula menjadi Dragon Ball dan dikeluarkan setahun kemudian.

Kisah Dragon Ball Z sebenarnya ada sambungannya tetapi dikeluarkan dalam bentuk permainan video MMORPG bernama "Dragon Ball Online". Di dalam permainan video itu, Goku dan Vegeta lenyap pada tahu 801. Goku menyedari bahawa beliau bakal menghadapi kematian dan mahukan pertarungan terakhir bersama Vegeta untuk menyelesaikan persengketaan mereka selamanya.

Mereka mengembara ke galaksi yang jauh untuk mengurangkan kerosakan yang bakal berlaku. Ia adalah satu keputusan yang tepat kerana pertarungan mereka menyebabkan berlakunya supernova. Keputusan pertarungan ini tak pernah didedahkan sehingga kini.

Kisah Dragon Ball disimpulkan dengan Goku bertarung dengan Uub ketika Kejohanan Seni Bela Diri Dunia. Didedahkan bahawa Uub merupakan jelmaan semula Kid Buu dan memiliki segala kekuatan yang dimiliki Majin Buu.

Uub tak pernah dilatih untuk berlawaan dan kurang kebolehan terbang. Dragon Ball berakhir dengan Goku mengambil Uub untuk dilatih. Pengakhiran adalah disengajakan untuk menarik minat pembaca berimaginasi sendiri apakah kesudahan selepas Goku melatih Uub.

Bahkan ianya juga menjadi batu loncatan untuk meneruskan lagi legasi manga/komik Dragon Ball contohnya seperti pengeluaran animasi Dragon Ball GT.

Menjadi perkara biasa untuk melihat kanak-kanak berbogel dalam komik atau anime. Ini kerana budaya Jepun melihat kanak-kanak yang berbogel sebagai satu kesucian dan tak bersalah di mata masyarakat.

Salah satu daripada contoh utama adalah karekter Goku yang betul-betul tak faham mengenai perkara yang dilakukan orang dewasa. Goku tak pernah jumpa wanita sebelum berjumpa Bulma, dan amat terkejut apabila mengetahui Bulma tidak mempunyai zakar.

Sukan Olimpik yang akan datang bakal dilangsungkan di Tokyo. Ia membuatkan peminat-peminat Akira Toriyama teruja kerana peristiwa kedua-dua cerita anime dan komik berkemuncak dengan konfrontasi yang mengambil tempat di stadium Olimpik (ketika pertandingan kung fu antrabangsa melawan cell).

Ia seolah-olah anime akan memainkan peranan penting dalam mempromosikan Sukan Olimpik 2020 melihatkan beberapa karekter utama anime dipilih menjadi maskot. Goku dari Dragon Ball Z adalah salah satu karekter dipilih menjadi duta fiksyen Sukan Olimpik. Diantara watak lain yang menjadi maskot dan ambassador sukan olimpik di Tokyo adalah Monkey D. Luffy, Sailor Moon, Mario dan Naruto.

Walaupun Goku hero dalam Dragon Ball Z namun dia juga mempunyai kelemahan. Goku sangat mementingkan keinginannya menjadi pahlawan yang kuat sehinggakan mengabaikan keluarganya. Malah, Piccolo adalah seorang bapa yang lebih baik daripada Goku.

Vegeta juga sedar akan sikap Goku ini dalam Dragon Ball Super apabila Goku bingung mengapa Vegeta mahu tinggal bersama Bulma apabila anak kedua Vegeta bakal dilahirkan. Dikatakan ini sebenarnya adalah jiwa Akira Toriyama sendiri yang berbelah bahagi dengan kerjaya dan keluarga.

Pemain tenis terhebat ketika ini, Rafael Nadal merupakan seorang pemain tenis yang terbaik sepanjang zaman sejak kecil lagi. Beliau juga diiktiraf sebagai pemain tenis paling hebat beraksi dalam gelanggang tanah liat.

Apa kena mengena Rafael Nadal dan Goku? Rafael mengakui baahawa Dragon Ball Z merupakan anime paling diminati dan Goku adalah karekter fiksyen paling diminati sepanjang zaman.

Nadal memberitahu beliau akan bergegas pulang ke rumah selepas sekolah untuk menonton episod baru Dragon Ball Z. Artikel CNN membincangkan minat Nadal terhadap anime ini dan menggelarkannya "Dragon Ball of Tennis".

Disebabkan anime Dragon Ball tersangat popular, terutamanya Goku, ia telah menyebabkan penghasilan beberapa Safety PSA (pengumuman perkhidmatan awam) dibarisi watak-watak rancangan ini. Video ini dihasilkan bertujuan meningkatkan kesedaran, mengubah sikap dan tingkah laku awam ke arah isu sosial.

Video keselamatan trafik dibintangi Goku adalah video perkhidmatan awam yang dihasilkan pada tahun 1988 yang menunjukkan Goku diajarkan peraturan trafik oleh kanak-kanak bandar kerana Goku hidup di dalam hutan dan tahu mengenai lampu isyarat.

Satu lagi video pasukan bomba juga dikeluarkan pada 1988 di mana Goku, Krilin, Master Roshi dan Yamcha bekerja sebagai ahli bomba sukarela. Goku mengajar kanak-kanak mengenai keselamatan kebakaran.

Dragon Ball Z versi Inggeris bermula dengan tergesa-gesa menyebabkan beberapa syarikat berurusan dengan dub dan menyunting kandungan anime untuk menjadikannya ia berbaloi untuk disiarkan.

Ia berbeza dengan di Jepun dimana pelakon yang sama dikekalkan sepanjang anime ini disiarkan. Suara Goku telah menggunakan suara pelakon wanita selama 32 tahun.

Suara Masako Nozawa digunakan untuk suara Goku sepanjang penampilannya sejak 1986. Beliau terlibat dengan Dragon Ball sejak episod pertama dan meneruskan sehingga Dragon Ball Super.

Inilah persoalan yang banyak bermain di minda peminat Mutiara Naga atau Dragon Ball ini. Mengapa Bezita langsung tidak bertukar kepada Super Saiya ke 3 malah mampu bertukar kepada Super Saiya ke 4 melangkaui terus tahap ketiga dalam Dragon Ball GT.

Dalam Dragon Ball Super pula, Bezita secara terus mampu bertukar ke Super Saiya God Blue tanpa langsung menjelma ke Super Saiya ketiga.

Antara alasan yang diberikan oleh Akira Toriyama ialah, masa yang diperlukan untuk menyiapkan lukisan transformasi Super Saiya ketiga adalah terlalu lama. Para pelukis komik pasti tahu berapa lama masa diambil untuk mengikut semula lineart yang sudah di lakar.

Begitu juga dalam Dragon Ball Super, hanya sekali dua sahaja Son Goku bertukar kepada Super Saiya ketiga kerana pengkarikatur dan pembuat animasi terlalu malas untuk melukis lukisan super saiya ketiga yang sangat rumit dan 'complicated'.

Jawapan Akira Toriyama untuk persoalan ini juga sama seperti Bezita SSJ3 di atas. Beliau berkata, kalau jadikan warna lain contohnya kelabu, beliau perlu lakukan 'inking' yang juga mengambil masa yang lama dalam penghasilan komik.

Jadi membiarkan warna rambut itu dalam keadaan putih (dalam komik) adalah lebih mudah dan cepat untuk disiapkan.

Kemudian dalam anime/animasi Dragon Ball, warna putih itu diisi dengan warna kuning. Maka terlahirlah Super Saiya yang dibangga-banggakan peminat semua sebagai karakter yang berambut warna kuning dan keemasan.


Bahasa Programming Mana Harus Dikuasai Sekiranya Ingin Bekerja di Google, Facebook Atau Microsoft?

Teknologi masa kini kebanyakannya dibangunkan menggunakan bahasa-bahasa programming serta lain-lain platform. Contohnya, dalam bidang teknologi aplikasi dan perisian, bahasa programming seperti Java dan C++ adalah tidak asing lagi dalam kalangan programmer, sama ada di Malaysia, mahupun di seluruh dunia.

Graduan jurusan sains komputer kini mempunyai masa depan yang cerah kerana peluang pekerjaan yang tidak terhad, sama ada bekerja sendiri, mahupun bekerja dengan syarikat-syarikat teknologi.

Namun, bagi mereka yang berminat untuk bekerja di syarikat teknologi namun tidak mempunyai latar belakang jurusan sains komputer, apakah bahasa programming yang harus dipelajari dan difokuskan agar mereka juga berpeluang bekerja dalam bidang ini?

Syarikat seperti Google, Facebook, Microsoft mahupun mana-mana syarikat teknologi besar yang lain sebenarnya tidak melihat secara terperinci bahasa programming yang dikuasai oleh calon yang ingin bekerja di syarikat mereka. Apa yang mereka mahukan adalah calon yang mempunyai skil penyelesaian masalah yang baik, pendekatan Matematik yang baik bagi mencari penyelesaian mudah dan senang, serta mempunyai lain-lain pengetahuan asas.

Data Structures dan Algorithms adalah pengetahuan yang seharusnya seseorang calon fokuskan jika ingin mempunyai peluang untuk bekerja di syarikat-syarikat teknologi. Bagaimana anda melaksanakan sesebuah data structure bagi penyelesaian masalah menggunakan sumber yang terhad harus menjadi sebahagian pertimbangan anda.

Terutamanya di Google, mereka banyak menggunakan sketch board (papan putih) untuk berbincang dan menyelesaikan masalah. Ini bermaksud anda perlu memahami dan menguasai sekurang-kurangnya satu bahasa programming bagi meluahkan cara anda menyelesaikan masalah pada papan putih. Namun, ia akan memberi impression yang baik sekiranya anda menggunakan bahasa yang digunakan oleh Google di dalam domainnya.

Google menggunakan beberapa set teknologi yang berlainan, jadi tiada bahasa programming yang spesifik untuk difokuskan. Walaubagaimanapun, C++ adalah bahasa  yang disyorkan untuk digunakan kerana bahasa ini mengandungi modul terbaik yang diperlukan untuk penyelesaian masalah yang kompleks. Selain itu, ekspresi kod melalui C++ juga adalah lebih baik kerana ia mampu meliputi semua aspek penyelesaian masalah secara terperinci. Selain C++, Java adalah suatu pilihan yang patut anda pertimbangkan.

Mempunyai pengetahuan tentang bahasa-bahasa programming lain seperti JavaScript, HTML5 & CSS, SQL, Ruby dan Phython juga turut membantu. Bahasa-bahasa ini adalah teknologi yang boleh membantu anda menyumbangkan kepada kebanyakan open source framework dan projek. Secara asasnya, pengetahuan tentang bahasa teknologi ini adalah perlu, namun yang lebih penting adalah bagaimana anda menggunakan bahasa tersebut bagi projek anda.

Kesimpulannya, lagi banyak pengetahuan anda tentang bahasa programming, lagi tinggi peluang anda untuk dipilih bekerja di syarikat-syarikat besar yang berasaskan teknologi. Namun, tidak kisahlah bahasa programming apapun yang anda kuasai, yang paling penting adalah pengetahuan anda serta pemahaman konsep Data Structures dan Algorithms yang membolehkan anda diambil bekerja.


Akta Anti Penyebaran Berita Palsu : Apa Yang Anda Perlu Tahu

Baru-baru ini kerajaan telah mengumumkan pembentangan undang-undang baru di parlimen yang melibatkan penyebaran berita palsu. Umum mengetahui bahawa media sosial terutamanya Facebook dan Whatsapp kerap kali menjadi platform untuk menyebarkan berita palsu secara berleluasa.

Berita palsu telah memberikan impak yang buruk bukan sahaja kepada individu dan syarikat yang terlibat, malah kepada negara kita sendiri. Sehubungan dengan itu, sebuah akta baru iaitu Akta Anti-Berita Palsu sedang dalam penilitian.

Kerajaan menegaskan bahawa undang-undang Malaysia sedia ada tidak mampu mengawal masalah "berita palsu" dengan berkesan dan undang-undang baru diperlukan.

Selain itu, menurut FAQ yang dikeluarkan oleh pejabat menteri Datuk Seri Azalina Othman, undang-undang yang sering disebut dalam perkara ini seperti Kanun Keseksaan, Akta Pencetakan dan Penerbitan 1984 dan Akta Komunikasi dan Multimedia 1998 yang dirangka pada atau sebelum tahun 1990-an tidak boleh menangani jenis kesalahan kompleks yang selaras dengan perkembangan terkini teknologi.

Undang-undang yang dicadangkan itu akan menampilkan unsur-unsur baru seperti "aplikasi tambahan wilayah", yang memperlakukan sesiapa dari mana-mana kewarganegaraan yang telah melakukan kesalahan berkaitan dengan berita palsu di luar negara sebagai melakukan di Malaysia.

Ia juga menekankan peruntukan undang-undang yang dicadangkan untuk kesalahan menyediakan bantuan kewangan untuk penyebaran berita palsu atau kegagalan untuk memadamkan berita palsu yang diterbitkan, serta pengenalan langkah sementara yang akan menghalang penyebaran berita palsu semasa penyiasatan dan pendakwaan untuk kes.

Menurut FAQ tersebut, kerajaan telah "mengambil inisiatif untuk memberikan definisi yang jelas dan khusus" mengenai "berita palsu" dalam undang-undang yang dicadangkan bersama dengan beberapa ilustrasi situasi penyebaran berita palsu.

"Berita palsu" ditakrifkan dalam undang-undang yang dicadangkan itu termasuk sebarang berita palsu, maklumat, data dan laporan yang sepenuhnya atau sebahagiannya, sama ada dalam visual atau rakaman audio atau dalam bentuk lain yang boleh mencadangkan perkataan atau idea.

Menurut FAQ, kerajaan memutuskan bahawa pihak yang neutral dan adil akan memutuskan sama ada sesuatu maklumat atau berita itu palsu atau tidak melalui proses undang-undang yang sewajarnya, dengan mahkamah juga diberdayakan untuk membuat arahan untuk menghapuskan penerbitan apa-apa berita palsu.

Menerut FAQ tersebut, tiada undang-undang yang digubal dan diluluskan oleh Parlimen bertujuan untuk menyekat hak kebebasan bersuara dan ekspresi seperti yang termaktub dalam Perlembagaan Persekutuan.

Rang undang-undang yang dicadangkan itu bertujuan melindungi orang ramai dari gelombang berita palsu dan pada masa yang sama memastikan hak kebebasan bersuara dan ungkapan di bawah Perlembagaan Persekutuan dihormati.

Undang-undang yang dicadangkan ini adalah untuk mengawal dan memantau penyebaran berita palsu dalam mana-mana medium dan tidak terhad kepada media sosial sahaja.

FAQ tersebut memberitahu bahawa undang-undang baru yang dicadangkan menyedari komitmen kerajaan untuk menangani tindakan membuat berita palsu tular berikutan revolusi dalam teknologi komunikasi yang pantas berkembang, dan akan melengkapkan undang-undang yang sedia ada.

1. Apabila B menerbitkan 'berita palsu' dari A tanpa sedar: A bersalah

Di bawah senario pertama, jika B menerbitkan di blognya berita yang diterima dari orang A tanpa mengetahui jika maklumat itu palsu, dia tidak didapati bersalah. Sebaliknya, A yang didapati bersalah.

2. Apabila A menerbitkan 'berita palsu' terhadap Z: A adalah bersalah

Ilustrasi kedua menunjukkan bahawa A bersalah jika dia telah membuat maklumat dalam artikel yang diterbitkan di blognya yang mendakwa orang itu Z, seorang ahli perniagaan terkenal telah memperoleh kontrak perniagaan dengan menawarkan rasuah.

3. Apabila B berkongsi 'berita palsu' yang dibuat oleh A terhadap Z dan mengetahui ia adalah palsu: A dan B adalah bersalah

Begitu juga, pihak ketiga untuk senario kedua, B juga didapati bersalah jika dia tahu bahawa maklumat di atas mengenai Z telah dibuat dan kemudian menerbitkannya di akaun media sosialnya.

4. Apabila A menerbitkan iklan 'berita palsu" mengenai kejayaaan Z : A bersalah

Dalam ilustrasi keempat, A bersalah jika dia mengiklankan karikatur Z yang menggambarkan Z sebagai pelabur yang berjaya dalam skim pelaburan, padahal Z tidak pernah terlibat dalam kegiatan tersebut.

5. Apabila A kongsikan 'berita palsu' mengenai produk Z yang tak lagi wujud : A bersalah

Begitu juga, A didapati bersalah jika dia menerbitkan di akaun sosial sosialnya bahawa syarikat Z mengandungi bahan-bahan berbahaya dan dijual kepada orang ramai yang mengetahui bahawa pengeluaran produk makanan telah dihentikan tahun lalu, dan tidak lagi wujud untuk kegunaan awam.

6. Apabila A menyamar sebagai agensi kerajaan dan mengeluarkan 'berita palsu': A bersalah

Dalam senario keenam, A boleh dihukum jika dia menyamar sebagai agensi kerajaan dengan membuat laman web dan menerbitkan satu garis panduan yang dikatakan dikeluarkan oleh ketua agensi, yang tidak pernah wujud.

7. Apabila A memberitahu 'berita palsu' mengenai Z dalam forum awam: A bersalah

Dalam senario ketujuh, Rang Undang-Undang itu mengaku bahawa seseorang itu bersalah jika dia memberitahu orang ramai melalui forum umum bahawa Z telah menyalahgunakan dana yang dikumpulkan untuk tujuan kebajikan yang mengetahui bahawa maklumat itu palsu.

8. Apabila A mengumumkan 'berita palsu' mengenai Z dalam sidang akhbar: A bersalah

Hampir sama dengan itu, senario terakhir mengatakan bahawa A bersalah jika dia mendakwa dalam sidang akhbar bahawa Z, pemilik sebuah pasar raya, akan memberi hadiah percuma kepada seratus pelanggan pertama pasar rayanya pada setiap Sabtu pertama bulan itu apabila Z tak pernah berniat begitu.

Juga, tidak mengira kewarganegaraan anda, anda masih boleh dikenakan di bawah Akta Anti Berita Palsu selagi berita itu memberi kesan kepada Malaysia, atau warganegara Malaysia.

Anda juga boleh dikenakan bayaran jika anda memberikan bantuan kewangan untuk membantu membuat atau menyebarkan berita palsu (tetapi hanya jika anda berbuat demikian dengan sengaja, atau akta ini mempunyai sebab yang baik untuk mengesyaki bahawa dana anda akan digunakan untuk berita palsu.


Kisah Maharaja Pertama China Yang Paranoia Dengan Alam Sesudah Mati

Umum mengetahui tentang betapa lamanya sejarah kerajaan China yang mempunyai banyak dinasti pemerintah. Namun, adakah anda tahu siapakah sebenarnya 'pengasas' kerajaan China? Dan apakah kaitan beliau dengan patung tentera terracotta yang ditemui lebih 4 dekat lalu?

Qin Shi Huang (260-210 BC) adalah maharaja yang menyatukan negeri-negeri di China, yakni Maharaja China yang pertama. Sejak kecil, beliau adalah raja kepada kerajaan Qin. Selain kerajaan Qin, terdapat beberapa lagi kerajaan lain di China, dan kerajaan-kerajaan ini sentiasa memerangi satu sama lain. Beliau adalah individu yang bertanggungjawab menguasai kesemua 7 negeri yang berperang, dan menamatkan peperangan tersebut. Beliau menggelarkan diri beliau sebagai Maharaja Dinasti Qin dan membentuk sejarah moden China.

Maharaja Qin menggunakan kuasa dan pengaruh beliau untuk menyeragamkan adat, pengajian dan amalan politik masyarakat China. Beliau sangat kejam kepada sesiapa yang menentang beliau dengan hukuman yang berat. Maharaja Qin juga dikenang kerana sumbangan beliau yang membina dinding di utara China bagi melengkapkan Tembok Besar China, sebagai benteng daripada serangan Mongol.

Ketika masih hidup, beliau mengarahkan agar dibina sebuah makan bersaiz bandar, yang dijaga oleh tentera Terracotta yang bersaiz manusia sebenar. Beliau memerintah sebagai Raja kerajaan Qin dari 247 BC hingga 220 BC, dan sebagai Maharaja China dari 220 BC hingga 210 BC.

Tentera Terracotta ditemui pada 29 Mac 1974 oleh petani tempatan yang pada ketika itu sedang mencari sumber air dengan menggali sebuah perigi sedalam kira-kira 1.5km bawah tanah. Kawasan berkenaan terletak di timur makam Maharaja Qin di Mount Li (Lishan), sebuah kawasan yang penuh dengan mata air dan air bawah tanah.

Selama berabad, terdapat laporan dan cakap-cakap menyebut tentang figura Terracotta dan serpihan nekropolis Qin yang dihiasi dengan bumbung berjubin dan batu bata. Penemuan ini menggesa ahli arkaeologi China untuk melakukan kajian, mendedahkan penemuan kumpulan patung terbesar pernah ditemui di negara berkenaan. Tidak lama selepas penemuan tersebut, sebuah kompleks muzium telah dibina di atas tapak berkenaan.

Tentera Terracotta adalah sebuah koleksi patung figura terracotta (arca tanah liat) yang mempamerkan tentera Qin Shi Huang, Maharaja China yang pertama. Ianya adalah sejenis bentuk seni pengebumian maharaja berkenaan yang meninggal dunia sekitar 210-209 BC. Tujuan tentera tersebut adalah bagi melindungi Maharaja Qin dalam kehidupan selepas mati.

Figura tersebut, yang berusia ribuan tahun ditemui pada 1974 di daerah Lintong, Xi'an, Wilayah Shaanxi. Patung Tentera Terracotta ini mempunyai ketinggian yang berbeza mengikut peranan masing-masing, dengan yang paling tinggi sebagai jeneral. Selain tentera, figura ini turut terdiri daripada kuda dan kereta kuda.

Anggaran pada tahun 2007 mengatakan terdapat 3 buah lubang yang mengandungi lebih daripada 8,000 patung tentera Terracotta, 130 buah kereta kuda dengan 520 kuda dan 150 tentera berkuda. Kebanyakan patung-patung ini ketika ditemui berada di dalam lubang yang paling berdekatan dengan makam Maharaja Qin Shi Huang. Terdapat figura selain daripada tentera yang turut ditemui di dalam lubang berkenaan termasuklah pegawai, ahli akrobatik, ahli politik dan ahli muzik.

Sekiranya anda mengunjungi Muzium Tentera Terracotta, anda pasti terlihat sesetengah figura patung berkenaan tidak mempunyai bahagian kepala, namun dengan badan yang lengkap berpakaian. Kajian menunjukkan bahawa setiap bahagian badan seperti kepala, tangan dan kaki patung tersebut dihasilkan secara berasingan.

Dipercayai bahawa kebanyakan bahagian kepala dan kaki patung tentera dihasilkan menggunakan acuan. Selepas disatukan, tanah liat disapu pada permukaan patung supaya para artis boleh membentuk muka dan rambut setiap patung secara individu.

Kemudian, patung-patung ini dibakar di dalam relau (furnace) supaya tanah liat tersebut keras dan lebih tahan lama. Selepas itu, patung tersebut dicat dengan warna-warna yang cerah. Hasilnya, setiap patung figura tersebut nampak berlainan antara satu sama lain dan unik, seperti manusia hidup. Selepas hampir lebih 2,000 tahun terdedah kepada hakisan dan kelembapan, kebanyakan patung-patung Terracotta telah kehilangan warnanya.

Qin Shi Huang sangat takut rakyatnya mengetahui tentang sejarah asal dan kisah-kisah masyarakat terdahulu. Beliau telah membakar semua gedung-gedung ilmu yang ada termasuklah transkrip, buku, skrol, atau apa jua yang mengandungi kisah-kisah sejarah, falsafah pemberontakan dan sebagainya.

Qin Shi Huang juga bertungkus lumus mewujudkan satu 'department' atau pasukan khas semata-mata untuk mengkaji ramuan untuk kehidupan yang abadi. Beliau sangat takut untuk menghadapi mati. Qin Shi Huang telah menanam hidup-hidup 460 orang tabib, doktor dan ahli sarjana di zaman itu kerana mereka tidak berjaya menemui ramuan kehidupan yang abadi.

Dari penemuan patung terracotta, kita boleh simpulkan bahawa pemerintah kerajaan dahulu kala mempunyai kekuatan dari segi ekonomi dan kuasa politik. Namun, apabila mati, semua kekuatan ini tidak mampu dibawa mati. Situasi yang sama kekal hingga ke hari ini dan semua pemimpin bukan sahaja di Malaysia, malah di seluruh dunia harus mengambil pengajaran ini sebagai iktibar.


10 gambar ini membuktikan Bumi semakin tenat

Perjanjian Paris mula berkuat kuasa pada bulan November 2016. Ia merupakan satu inisiatif di bawah Pertubuhan Bangsa-Bangsa Bersatu untuk memperkuatkan respons dunia berkaitan perubahan iklim dan ditandatangani oleh 175 buah negara.

Perjanjian ini menyediakan rangka kerja untuk kesemua negara terlibat bagi mengurangkan emisi bahan api supaya suhu keseluruhan planet tidak meningkat melebihi 2 darjah Celcius.

Sejak berlakunya Revolusi Perindustrian, manusia telah memberikan impak yang amat ketara kepada perubahan bumi. Pemanasan global telah menyebabkan berlakunya perubahan cuaca, bencana alam dan perubahan bentuk muka bumi. Kesan ini boleh jelas dilihat dalam beberapa imej kawasan yang bakal kami kongsi.

Kebanyakan imej ini diambil daripada pihak NASA dan ditangkap dengan perbezaan tempoh sekitar 50 tahun antara tahun 1940 sehingga kini. Walau bagaimanapun ada sesetengah gambar yang diambil selepas 10-15 tahun namun sudah menunjukkan perubahan yang mendadak kesan pencairan ais, pembalakan, kemarau berpanjangan dan sebagainya.

Anda boleh baca lebih lanjut berkenaan Perjanjian Paris di sini.

Janganlah kita hanya mengharapkan pihak kerajaan untuk membuat pelbagai inisiatif dalam menangani masalah sejagat ini. Kita sendiri boleh melakukan perubahan-perubahan kecil dari rumah seperti mengitar semula, tidak melakukan pembakaran terbuka dan tidak membuang sampah merata-rata.

Bumi sudah semakin tenat. Jika kita tidak mula menjaga dan mentadbir alam dengan baik, bayangkanlah apa yang bakal terjadi pada generasi anak-anak kita kelak.


5 versi asal kisah "Disney Princess" yang kejam dan mengerikan

Seperti yang kita sedia maklum, filem-filem animasi Disney dikenali dengan aksi haiwan comel yang boleh bercakap, runut bunyi yang rancak dan gembira serta kisah percintaan putera dan puteri raja yang hidup bahagia sampai bila-bila.

Namun, ia bukan lagi satu rahsia bahawa kisah pari-pari dan cerita dongeng yang menjadi asas kepada filem-filem Disney sebenarnya mempunyai sisi gelap, ganas dan kejam. Jika anda ingin tahu apa yang berlaku dalam kisah asal, kami akan kongsi dengan anda:

Versi Disney: Disney telah memfilemkan watak Cinderella sebagai seorang gadis cantik yang miskin dan selalu didera oleh ibu tiri dan dua kakak tirinya. Apabila pari-pari membuka peluang kepadanya untuk menghadiri majlis tarian putera raja, Cinderella telah menambat hati putera raja tersebut. Walau bagaimanapun, Cinderella perlu pulang ke rumah menjelang tengah malam dan tertinggal sebelah kasutnya. Putera raja pun menjelajah ke seluruh negeri mencari tuan empunya kasut. Seorang demi seorang wanita mencuba kasut itu sehinggalah mereka akhirnya berjaya menemui Cinderella.

Versi Grimm: Kakak-kakak tiri Cinderella mencuba kasut kaca yang dibawa putera raja itu namun ia tidak muat. Salah seorang daripadanya telah memotong sebahagian tumit kanan manakala yang seorang lagi memotong ibu jari kaki untuk memuatkan kaki ke dalam kasut bersaiz kecil itu. Menurut ibu tiri Cinderella, apabila seseorang menjadi permaisuri, mereka tidak perlu lagi berjalan menggunakan kaki. Apabila putera raja telah berjumpa dengan Cinderella dan mengadakan majlis perkahwinan, burung-burung merpati telah mematuk kedua-dua mata pasangan kakak tiri itu semasa majlis berlangsung sehingga buta sebagai balasan kekejaman mereka. (sumber)

Versi Disney: Snow White melarikan diri daripada ratu merangkap ibu tiri yang jahat dan bersembunyi di rumah milik tujuh lelaki kerdil. Lelaki-lelaki kerdil ini melindungi Snow White sebelum ibu tirinya datang dalam jelmaan wajah lain dan memberikannya sebiji epal beracun. Snow White telah memakan epal tersebut dan akhirnya dia dikejutkan semula oleh seorang putera raja kacak.

Versi Grimm: Pemburu yang sepatutnya membunuh Snow White telah membunuh seekor beruang dan membawa pulang paru-paru dan hatinya untuk dimakan ratu jahat. Ibu tirinya percaya bahawa itu adalah organ dalaman Snow White dan memakannya dengan secubit garam. Selepas mendapat tahu Snow White masih hidup, dia mencarinya di hutan dengan berpakaian seperti seorang penjaja yang menjual kain les. Snow White 'mati' akibat ibu tirinya mengikat kain renda itu terlalu ketat. Setelah diselamatkan lelaki kerdil, ibu tirinya sekali lagi cuba membunuh Snow White dengan sikat beracun. Akhir sekali, barulah ibu tirinya membuat percubaan ketiga membunuh Snow White dengan epal beracun. Lelak-lelaki kerdil menyimpan mayat Snow White dalam keranda lutsinar untuk masa yang lama.

Pada suatu hari datang seorang putera raja yang tumpang bermalam di rumah lelaki kerdil. Baginda telah ternampak keranda Snow White itu dan meminta untuk dijadikan buah tangan untuk dibawa pulang. Dalam perjalanan pulang, para hulubalang yang mengangkat keranda tersadung kaki dan menyebabkan keranda jatuh tergolek. Gigitan epal beracun dalam mulut Snow White pun terjatuh keluar dan Snow White pun terselamat.

Semasa majlis perkahwinan Snow White dan putera raja, ibu tirinya telah dihukum memakai kasut besi yang panas dan dipaksa menari sehingga mati. (sumber)

Versi Disney: Ikan duyung bernama Ariel jatuh cinta dengan seorang putera raja dan selepas berpacaran, mereka berjaya mematahkan sumpahan ahli sihir laut iaitu Ursula. Ariel akhirnya hidup bahagia di darat sebagai manusia dan berkahwin dengan putera raja tersebut.

Versi Hans Christian Anderson: Sebagai hukuman atas keinginan menjadi seorang manusia, setiap langkah perjalanan ikan duyung itu seperti berjalan di atas pecahan kaca yang tajam. Pada mulanya, mereka menyangka rancangan mereka berjaya namun putera raja itu berkahwin dengan orang lain kerana menyangka wanita itulah yang menyelamatkannya. Ini disebabkan ikan duyung tidak boleh memberitahu hal yang sebenar kerana tidak boleh berkata-kata.

Ikan duyung itu diberitahu yang jika dia berjaya membunuh putera raja itu, dia boleh bertukar semula menjadi ikan duyung dan tidak perlu dihukum mati. Akhirnya, ikan duyung terjun ke dalam laut dan menjadi "buih laut" dan perlu melakukan kebaikan sehingga dia memperolehi "jiwa" yang akan mengambil masa sekitar 300 tahun. (sumber)

Versi Disney: Seorang gadis yang sangat cantik bernama Belle berusaha menyelamatkan ayahnya dan telah dikurung oleh seekor raksasa hodoh bernama Beast. Selepas menari gembira dan meluangkan masa bersama Beast, Belle telah jatuh cinta. Akhirnya sumpahan ke atas Beast dileraikan dan mendedahkan rupa sebenarnya iaitu seorang putera raja yang sangat kacak.

Versi Gabrielle-Suzanne Barbot de Villeneuve: Belle mempunyai dua orang kakak yang kejam. Beast membenarkan Belle pulang ke rumah asalkan dia hanya pergi selama seminggu. Kedua-dua kakak Belle cemburu dengan kehidupan Belle yang mewah dan cuba memujuk Belle untuk tinggal lebih daripada seminggu dengan harapan Beast akan marah dan memakannya hidup-hidup apabila pulang ke istana. (sumber)

Versi Giambattista Basile: Seorang raja melalui kawasan istana Sleeping Beauty dan mengetuk pintu. Apabila tiada jawapan, dia memanjat tangga dan melihat ke dalam tingkap. Dia ternampak seorang puteri raja, cuba memanggilnya namun masih tidak sedarkan diri. Raja itu terus masuk dan memperkosa Sleeping Beauty sebelum beredar. Sleeping Beauty hanya terjaga selepas melahirkan sepasang bayi kembar dan apabila salah seorang bayi menghisap selumbar di jarinya.

Raja itu kembali dan mereka jatuh cinta walaupun dia telah memperkosa Sleeping Beauty. Walau bagaimanapun, Raja itu masih mempunyai isteri. Isterinya mendapat tahu dan ingin membalas dendam. Dia cuba membunuh bayi kembar itu untuk dimasak dan diberi makan kepada raja. Selain itu dia juga cuba membakar Sleeping Beauty. Namun kesemua cubaan membunuh itu gagal. Akhirnya Sleeping Beauty dan Raja itu hidup bahagia selamanya. (sumber)


5 Negeri Paling Ramai Penagih Dadah di Malaysia

Penagihan dadah memang merupakan satu masalah besar di negara kita. Dadah bukan saja merosakkan masyarakat secara amnya, dadah merupakan satu ancaman kepada masa depan kita semua kerana peranannya dalam merosakkan pemikiran individu dalam masyarakat, sehingga mengakibatkan seseorang individu hilang kemampuan untuk bersaing.

Sekaligus merugikan negara dalam aspek ekonomi, tenaga kerja dan juga pembentukan pengaruh masa depan. Tetapi jelaskah anda berkenaan masalah dadah di negara kita dan setakat mana pengaruh dadah merosakkan masyarakat kita?

Dalam persepsi kita, sudah pastilah penagih dadah datang daripada neger-negeri berpendapatan rendah kerana penagih majoritinya datang daripada golongan tersebut. Bagaimanapun, agak mengejutkan juga sebenarnya, negeri yang paling ramai penagih dadah di negara kita datangnya daripada negeri-negeri yang paling maju antara semua negeri.

Negeri yang mempunyai jumlah penagih dadah paling ramai di Malaysia adalah Pulau Pinang! Mengejutkan bukan kerana ini bukan sesuatu yang menjadi persepsi majoriti orang ramai. Dengan 5,081 orang penagih, Pulau Pinang menempatkan 16.47% keseluruhan jumlah penagih dadah di Malaysia.

Kedah menduduki tempat kedua dengan 3,862 orang penagih diikuti oleh Kelantan seramai 3,223 orang dan Selangor berada tidak jauh di belakang, dengan 3,176 orang. Tempat kelima negeri paling ramai penagih dipegang oleh Perak dengan 2,639 orang atau 8.56% jumlah keseluruhan.

Malangnya, tidak ada negeri dalam Malaysia yang bebas penagih namun ada beberapa negeri mencatatkan jumlah penagih di bawah 1500 orang.

Negeri Sembilan mencatatkan 1,172 orang jumlah penagih dikesan, Sabah 1,044 orang, Melaka 932 orang, Perlis 692 orang dan yang terakhir Sarawak 534 orang penagih, menjadikan Sarawak negeri paling sedikit jumlah penagih yang berjaya dikesan di Malaysia.

Di antara semua kawasan Wilayah Persekutuan, Kuala Lumpur mencatatkan jumlah paling tinggi iaitu 1,695 orang, Labuan mencatatkan 79 orang dan Putrajaya hanya mencatatkan 47 orang penagih ada di sana.

Menurut kajian Agensi Anti Dadah Kebangsaan bagi tahun 2016, majoriti penagih dadah adalah golongan lelaki dengan 96.16% berbanding wanita yang hanya mencatat peratusan 3.84%. Bangsa Melayu menjadi jumlah penagih teramai dengan 80.73% jumlah penagih berbangsa Melayu, diikuti oleh India seramai 7.87% dan Cina 7.07%.

Didapati hasil penyelidikan mencerminkan satu perkara - terdapat hubungan jelas di antara tahap pekerjaan dengan potensi untuk jadi penagih dengan 34.51% golongan penagih adalah mereka yang tidak mempunyai pekerjaan tetap dan 16.96% adalah mereka yang bekerja sebagai buruh am. Ini juga seiring dengan tahap pendidikan penagih, di mana golongan penagih majoritinya (94.97 peratus) adalah individu yang mempunyai kelulusan sama atau lebih rendah dengan Sijil Pelajaran Malaysia (SPM).

Kelompok umur paling ramai penagih dadah pula adalah mereka yang datang daripada kalangan 20 hingga 44 tahun, menunjukkan kebebasan yang diperolehi banyak membuatkan ramai yang tergelincir dari landasan hidup yang betul.

Dadah jenis apakah yang menjadi kegemaran penagih-penagih di negara kita? Dadah nombor satu di negara kita yang menjadi musuh utama kepada masyarakat adalah dadah jenis heroin dan morfin, yang diletakkan di bawah kategori 'opiat.' Sebanyak 53.47% kes melibatkan dadah opiat dikesan dengan 11,469 kes baru dan 5,516 kes berulang.

Syabu atau methamphetamine menjadi pilihan kedua, dengan 31.82 peratus penagih memilih dadah jenis tersebut. Kes penagihan syabu baru dilaporkan sebanyak 8,384 kes sementara kes berulang sebanyak 1,723 kes.

Kategori dadah ATS atau amphetamine type stimulant menjadi pilihan 3,395 orang penagih. Terdapat beberapa jenis dadah yang diletakkan di bawah kategori ini iaitu ecstasy, amphetamine sendiri dan juga pil kuda. Sebanyak 2,737 kes baru dilaporkan sementara 658 kes berulang dikesan.

Dadah paling kontroversi iaitu ganja pula duduk ditempat keempat, dengan hanya 1,098 kes baru dilaporkan dan 138 kes berulang ditemui, menjadikan penghisap ganja hanya merangkumi 3.89 peratus jumlah kesemua penagih dadah.

Agak memeranjatkan sebenarnya setelah mendapati Pulau Pinang mencatatkan jumlah penagih dadah paling tinggi di negara kita, kerana kita tahu Pulau Pinang adalah sebuah negeri yang boleh dikatakan termaju dan terkedepan dari segi pembangunan infrastruktur, serta mempunyai peluang pekerjaan yang banyak.

Bagaimanapun, amat jelas sekali daripada statistik yang dipersembahkan, dadah mampu dibendung dan dikawal melalui beberapa cara yang terbukti berkesan.

Tahap pendidikan yang baik adalah langkah paling awal untuk membantu masalah ketagihan dadah di kalangan ahli masyarakat kita, kerana ternyata pendidikan tertiari membantu mengurangkan ketagihan dadah.

Pekerjaan tetap dilihat memberikan kesan positif pada individu dan ibu bapa sepatutnya melihat pendidikan serta pekerjaan, sebagai asas penting terlebih dahulu yang perlu diasah bagi mengelakkan masalah dadah pada anak mereka.

Satu statistik yang perlu dilihat adalah sebab mula menggunakan dadah majoritinya berpunca daripada pengaruh rakan, dengan 56.64 peratus kes dadah bermula daripadanya. Amat jelas sekali kepentingan meletakkan generasi muda dalam kalangan mereka yang berpendidikan lebih baik dan mempunyai pekerjaan tetap, memberikan pengaruh besar pada kekuatan seseorang individu dalam menangkis pengaruh dadah.

Suasana yang baik pasti berjaya melahirkan insan yang hidupnya bebas dadah, jadi usahalah sebaik mungkin untuk memastikan generasi masa depan Malaysia menyambung pengajian ke peringkat seterusnya selepas tamat SPM.


Inilah Punca Letih Dan Lesu Walaupun Badan Anda Tidak Gemuk

Umum mengetahui bahawa berat badan berlebihan boleh menyebabkan komplikasi kesihatan yang serius. Adakah kelesuan sebahagian daripada kesan berat badan berlebihan? Ataupun Sebaliknya? Teruskan membaca untuk mengetahui dengan lebih lanjut.

Apnea adalah sejenis gangguan tidur yang boleh menyebabkan seseorang berhenti bernafas dalam tempoh 10 saat dan ke atas. Apabila ini berlaku, tidur akan terganggu kerana badan manusia akan secara semulajadi tersedar dari lena, memberi kesan kepada kualiti tidur. Apnea juga boleh menyebabkan masalah kesihatan yang lain seperti serangan jantung mahupun kegagalan organ tersebut, strok dan keletihan yang melampau di siang hari.

Lebih ramai mereka yang overweight mengalami masalah ini berbanding mereka yang mempunyai berat badan normal. Sebabnya, berat dan lemak yang bertambah di bahagian torso (bahagian badan kecuali kepala, kaki dan tangan) dan leher boleh mengganggu fungsi pernafasan manusia. Disebabkan kerap kali terjaga dari tidur akibat apnea, badan menjadi mudah letih dan lesu di siang hari.

Malah, disebabkan terlampau lesu, idea bersenam dan pemilihan makanan yang seimbang bagi mengurangkan berat badan dilihat tidak menarik. Menurunkan berat badan melalui pemakanan yang seimbang mampu mengurangkan masalah apnea.

Dengan tidur yang berkualiti dan rehat yang mencukupi, ditambah pula dengan senaman yang berterusan, risiko apnea dan kelesuan mampu berkurangan dengan mendadak, di samping memperolehi berat badan yang ideal.

Mempunyai berat badan berlebihan menyekat pergerakan diafragma (otot yang membantu sistem pernafasan) menyebabkan anda susah untuk bernafas. Keadaan ini menyebabkan otot, tisu dan otak anda kekurangan oksigen, seterusnya membuatkan anda berasa tidak bermaya dan kepenatan sepanjang hari.

Kehidupan seharian melibatkan banyak pergerakan. Berat badan berlebihan boleh menyebabkan inertia kerana bergerak dilihat sebagai aktiviti fizikal yang menyusahkan. Oleh itu, berlakulah sebuah kitaran - anda kurang bergerak, berat badan bertambah, menyebakan anda semakin malas untuk bergerak dan aktif.

Lemak berlebihan terutamanya lemak di perut berupaya mengambil alih tugas sebagai organ 'keradangan', yakni ia akan membebaskan bahan kimia dalam badan yang meningkatkan risiko penyakit-penyakit kronik seperti kencing manis 'type 2' dan penyakit jantung. Keradangan ini juga menyumbang kepada ketidakselesaan fizikal termasuklah mudah berasa lesu dan penat.

Mengurangkan berat badan sekitar 5 hingga 10 peratus daripada keseluruhan berat badan mampu membantu membuatkan anda berasa lebih ringan dan sihat, mengurangkan tekanan darah tinggi dan risiko penyakit jantung. Anda juga akan menjadi lebih ringan, lebih mudah untuk bergerak dan bersenam.

2 point di atas bersetuju dengan persoalan yang diketengahkan, yakni overweight menyebabkan anda berasa lesu. Namun begitu, terdapat sebab lain yang boleh menyebabkan anda berasa penat dan tidak berdaya, iaitu masalah kesihatan. Overweight boleh menyebabkan kelesuan, namun masalah kesihatan seperti tiroid (kurang aktif) turut berupaya menyebabkan kelesuan dan berat badan meningkat.

Sekiranya berat badan anda normal atau kian meningkat, dan mudah berasa lesu, pergi berjumpa doktor untuk menyemak tahap hormon tiroid anda. Selain itu, penyakit anemia yang disebabkan oleh kekurangan iron dan vitamin B12 turut menyumbang kepada kelesuan. Ujian darah mampu mengesan sekiranya anda menghidapi masalah ini.

Stress kerja, masalah keluarga atau masalah kewangan boleh menyumbang ke arah kelesuan. Tekanan akibat masalah ini menyebabkan badan anda mengepam lebih banyak hormon kortisol. Akibatnya, anda lebih mengidam makanan kurang sihat, menggalakkan badan anda untuk menyimpan lebihan kalori sebagai lemak dan berasa susah tidur di malam hari.

Kesan jangka masa panjang, anda menjadi overweight dan mudah lesu. Gaya hidup yang sihat mampu mengurangkan masalah ini. Urus masa dengan baik, lakukan yoga, meditasi atau banyakkan berzikir dan dekatkan diri dengan Tuhan bagi yang beragama Islam supaya kesihatan mental anda terjamin, justeru menjamin kesihatan fizikal anda.

Kesihatan amat penting. Jagalah kesihatan anda sementara anda masih sihat, dan jangan tunggu sehingga masalah menjadi serius dan anda tidak lagi boleh kembali seperti dahulu kala. Menyesal kemudian tidak berguna. Sekiranya anda mempunyai berat berlebihan, ambil langkah proaktif untuk mengurangkan berat badan. Yang penting istiqamah (konsisten).


Ini Kelebihan Dan Keistimewaan Individu Berdarah Jenis "O"

Sejak dari zaman purba hingga ke hari ini, Individu yang mempunyai jenis darah ini memainkan peranan yang sangat penting dalam masyarakat. Nenek moyang kita pada zaman dahulu yang berdarah O adalah pemangsa yang licik dan agresif.

Dipercayai keunikan individu berdarah O diwarisi daripada nenek moyang kita dari kalangan pemburu yang harus mematuhi dan menilai persekitaran dengan tepat agar dapat bertahan.

Mereka yang berdarah O mempunyai kualiti yang hebat seperti tenaga dan kebolehan untuk fokus, ciri-ciri yang diperlukan untuk memimpin, produktiviti dan proaktif. Warisan genetik mereka memberikan peluang untuk menjadi kuat, produktif mempunyai hidup yang panjang dan optimistik.

Di Jepun, mereka mengaitkan jenis darah ini dengan jenis keperibadian tertentu. Individu berdarah O sering dikaitkan dengan sifat komited, teratur, fokus, bertanggungjawab, teliti dan praktikal.

Malah, mereka ini mempunyai daya pemikiran logik yang lebih baik.

Namun, di sebalik ciri-ciri hebat ini, individu berdarah O juga mempunyai kelemahan. Tabiat yang tidak sihat atau tahap tekanan yang tinggi, diet tak sihat, kurang bersenam membuatkan mereka lebih sensitif terhadap kesan metabolik yang buruk, termasuklah ketahanan insulin, aktiviti kelenjar tiroid yang lemah dan obesiti.

Mereka akan menjadi marah, hiperaktif dan mengikut gerak hati jika berada di bawah tekanan.

Walau bagaimanapun, tabiat yang tidak sihat atau tahap tekanan yang tinggi, diet yang kurang baik, kurang senaman, menjadikan mereka lebih sensitif terhadap kesan metabolik yang merugikan, termasuk ketahanan insulin, aktiviti kelenjar tiroid yang lemah dan obesiti yang rendah.

Jika di bawah tekanan, mereka mungkin marah, hiperaktif dan impulsif. Tekanan boleh disebabkan oleh kemarahan yang berlebihan dan hiperaktif.

Pendedahan terhadap penyakit tertentu juga berlaku kepada kumpulan darah ini. Antaranya adalah ulcer dan masalah tiroid. Asid perut juga berada pada kadar yang lebih tinggi daripada kumpulan darah lain, yang mengakibatkan kerengsaan perut dan ulser perut.

Obesiti, pengekalan cecair dalam badan dan keletihan merupakan kesan sampingan daripada tahap hormon tiroid yang rendah dan kekurangan iodin dalam badan mereka. Elemen-elemen kimia ini mempunyai satu tujuan sahaja iaitu mengawalselia hormon tiroid.

1. Makan semua makanan termasuklah snek sambil duduk. Sentiasa kunyah dengan perlahan dan relaks.

2. Pastikan anda elakkan diri daripada alkohol dan kafein. Kafein amat berbahaya kepada anda kerana ia akan meningkatkan tahap adrenalin dan noradrenalin. Individu berdarah O sudah mempunyai kedua-dua ini pada kadar yang tinggi.

3. Senaman adalah sangat kritikal untuk merelakskan badan anda. Individu berdarah O perlu lebih aktif secara fizikal daripada kumpulan darah lain untuk mengekalkan kesihatan dan kestabilan emosi. Biasakan bersenam sekurang-kurangnya 3 kali seminggu.


Ini senarai negara yang mampu bertahan daripada perubahan iklim dunia

Dua tahun lalu, University of Notre Dame telah menerbitkan satu indeks dikenali sebagai Inisiatif Penyesuaian Global Notre Dame (ND-GAIN) yang mendedahkan negara-negara yang akan terkesan dengan perubahan iklim. Sejak berita tentang pemanasan global semakin tular sejak kebelakangan ini, laporan indeks ini kembali menjadi sebutan ramai kerana data dan kesimpulan yang diberikan masih relevan sehingga ke hari ini.

Laporan ini merupakan satu indeks yang sangat komprehensif kerana ia meneliti tahap 'kelemahan' setiap negara dan kesediaan mereka untuk menyesuaikan diri. Misalnya, ia melihat kepada keadaan infrastruktur, bekalan makanan dan keupayaan teknologi selain kebarangkalian terdedah kepada bencana alam atau pergolakan politik. Di samping itu, inisiatif dan usaha kerajaan untuk menghadapi perubahan iklim ini juga diambil kira.

Anda boleh lihat sendiri peta yang disusun oleh The Eco Experts berdasarkan indeks tersebut. Namun untuk kemudahan anda, kami senaraikan lima negara teratas dan lima negara paling berisiko.

Amerika Syarikat pula berada di kedudukan yang ke-15, Australia tempat ke-9 sementara Kanada pula berada di tempat ke-13. China berada di kedudukan ke-59 dan India pula berada pada tempat ke-118.

Dari sini kita sudah boleh nampak corak kedudukan dan boleh membuat kesimpulan sendiri bahawa negara-negara maju dan paling kaya pada amnya adalah yang paling bersedia manakala negara-negara berpendapatan rendah pula akan merasai impaknya.

Salah satu perkara paling buruk tentang perubahan iklim adalah hakikat bahawa negara-negara yang menjadi 'pencemar' paling produktif adalah negara yang tidak akan merasai akibatnya. Ia adalah satu fakta yang menjengkelkan dari segi moral, bukan? Ia seperti perokok yang menghisap rokok di hadapan anak kecil. Anak kecil yang menjadi perokok pasif itulah yang akan paling terkesan walaupun tidak merokok.

Atas sebab itulah Perjanjian Paris dimeterai untuk menggalakkan negara-negara maju ini melakukan lebih banyak sumbangan untuk membantu negara miskin.

Sudah tentu sedikit sebanyak negara-negara kaya ini masih akan merasakan impak perubahan iklim. Sebagai contoh, Amerika Syarikat mungkin akan mengalami krisis pelarian akibat perubahan iklim, dilanda bencana alam yang tidak pernah terjadi atau mungkin mengalami kemelesetan ekonomi pada tahun 2100. Namun, jika dibandingkan dengan negara seperti Afrika, India, Timur Tengah dan Amerika Selatan, masalah-masalah itu adalah perkara kecil.

Tidak seperti kebanyakan negara di Eropah, Amerika Utara atau Asia Timur, negara-negara berisiko tinggi ini sudahpun dilanda beberapa faktor yang menimbulkan permasalahan sedia ada seperti ekonomi sederhana, lokasi di sepanjang tepi laut yang boleh menyebabkan banjir, kedudukan latitud rendah yang boleh menyebabkan kemarau dan/atau ketidakstabilan politik dalam negara.

Walaupun laporan indeks ini hanya melihat kepada ketahanan sesebuah negara menghadapi perubahan iklim dalam skala yang besar, kita boleh perhatikan yang kemakmuran dan kekayaan ini juga mempunyai kesan yang sama di peringkat bawah. Sama ada di Amerika Syarikat, Bangladesh atau Malaysia, mereka yang hidup sedia ada susah sudah tentu akan lebih menderita apabila perubahan iklim drastik melanda.

Sebelum Menghabiskan pembacaan anda, ikuti dulu video di bawah ini berkaitan apa pandangan Wak Doyok tentang "Climate Change in Malaysia".


Ketahui Cara Masak Steak Ala Chef Profesional: Rare, Medium Rare, Medium, Medium Well, Well Done

Me'nate Steak House adalah restoran makanan barat kegemaran penulis, kerana boleh dikatakan semua makanan di dalam menu adalah sangat sedap, walaupun harganya sedikit mahal, namun berbaloi. Menu utama di steak house ini sudah tentulah steak! Cara masakan steak pula bergantung kepada cita rasa kita, semua tahap masakan mereka boleh buat.

Artikel kali ini penulis ingin berkongsi tahap masakan steak yang jarang diketahui umum cara masaknya. Semoga bermanfaat untuk semua.

Untuk mengukur dengan betul sekiranya steak sudah masak, anda perlu 'kenali' daging berkenaan sebelum ia diletakkan di atas gril. Mengetahui keadaan daging ketika ianya masih mentah dapat membantu anda belajar bagaimana ia berubah ketika masak. Berbeza dengan steak yang sudah dimasak, daging mentah adalah lembap dan lembut. Lemak di sekililingnya adalah lebih keras.

Rare bukan bermaksud raw (mentah). Steak yang dimasak rare adalah sedikit suam di bahagian tengah, sedikit masak pada bahagian luar, warna keperangan pada bahagian sisi dan kemerahan di tengah. Tekstur steak yang rare adalah lembut ketika disentuh, dan berwarna keperangan pada permukaan. Steak yang dimasak begini sesuai untuk mereka yang 'karnivor sejati'.

Untuk memasak steak dengan tebal sekitar 2.5cm, pastikan gril atau pan betul-betul panas dan dimasak selama 5 minit, kemudiannya dibalik-balikkan untuk 3 minit lagi.

Steak yang dimasak medium rare adalah suam di bahagian tengah dengan warna kemerahan. Di luar bahagian kemerahan di tengah, warna dagingnya adalah merah jambu menandakan bahagian ini masak lebih berbanding di bahagian paling tengah. Bahagian luar permukaan berwarna keperangan. Tekstur luar daging adalah tegar dan lembut di dalam. Medium rare adalah tahap masakan yang disyorkan untuk steak yang enak kerana ianya sangat juicy. Tanyalah chef-chef di luar sana, pasti mereka akan menyarankan tahap masakan ini.

Untuk memasak steak dengan tebal sekitar 2.5cm, pastikan gril atau pan betul-betul panas dan dimasak selama 5 minit, kemudiannya dibalik-balikkan untuk 4 minit lagi.

Steak yang dimasak medium mempunyai bahagian tengah kecil kemerahan, dengan warna merah jambu pada luar bahagian tengah, dan permukaan paling luar yang lebih coklat. Steak ini lebih tegar dan gelap pada bahagian luar berbanding medium rare kerana dimasak lebih lama, namun masih juicy.

Untuk memasak steak dengan tebal sekitar 2.5cm, pastikan gril atau pan betul-betul panas dan dimasak selama 6 minit, kemudiannya dibalik-balikkan untuk 4 minit lagi.

Berbeza dengan medium steak, bahagian dalam steak medium well kebanyakan berwarna jambu, dan luar permukaan yang berwarna coklat gelap. Tekstur steak ini sedikit keras berbanding steak yang dimasak medium, namun masih berspan (spongy) di bahagian dalam. Steak ini sesuai untuk mereka yang tidak suka daging yang kemerahan. Kebanyakan orang Malaysia suka makan steak pada tahap masak medium well, dan well done.

Untuk memasak steak dengan tebal sekitar 2.5cm, pastikan gril atau pan betul-betul panas dan dimasak selama 7 minit, kemudiannya dibalik-balikkan untuk 5 minit lagi.

Steak yang well done boleh dikatakan steak yang masak sepenuhnya. Steak ini TIDAK terbakar atau hitam pada bahagian luar permukaan daging. Bahagian tengah kesemuanya berwarna merah jambu cerah, tanda ia suka masak sepenuhnya. Bahagian luar lebih 'solid' apabila disentuh.

Memasak steak menjadi well done adalah yang paling susah antara semua tahap masakan steak kerana kerap kali akan menjadi terlalu keras dan hitam jika tersalah teknik. Rahsianya, daging steak perlu dimasak dengan api tidak terlalu kuat dan masa yang lebih lama.

Grilkan daging dengan api sederhana dan dimasak selama 10 hingga 12 minit untuk setiap bahagian (atas dan bawah). Kebanyakan penggemar steak berpendapat bahawa steak jenis ini adalah untuk mereka yang tidak sukakan steak, atau tidak pandai makan steak. Bagi penulis, terpulang kepada tekak masing-masing.


Tetris : Sejarah Penghasilan Permainan Video Paling Berjaya Sepanjang Zaman

Tak kisahlah sama ada anda penggemar tegar permainan video atau pun hanya bermain sekali sekali untuk menghilangkan rasa bosan, pastinya anda pernah bermain permainan video ini.

Walaupun ia tak secanggih permainan zaman sekarang, namun ia merupakan permainan paling popular dan sangat menyeronokkan serta ketagihan. Dengan hanya menyebut perkataan "Tetris" sahaja sudah terngiang-ngiang lagu tema permainan ini.

Jika zaman ini anda hanya perlu memuat turun permainan ini di Google Play atau Apple Store, namun dahulunya permainan ini dijual sebagai sebuah konsol yang berharga antara RM5 hingga RM10.

Tetris adalah sebuah permainan yang sangat ringkas namun ia membuatkan otak kita terangsang dan berfikir. Malah, ahli psikologi dari Universiti Plymouth membuat penemuan bahawa bermain Tetris selama 3 minit mampu membantu mengurangkan keinginan untuk makan.

Ini membantu mereka yang cuba untuk mengurangkan berat badan, dan juga merupakan alat yang sangat membantu bagi mereka yang cuba untuk berhenti minum alkohol atau hisap rokok.

Dalam artikel lalu, kami ada kongsikan senarai permainan video paling laris di dunia, dan di tangga pertama senarai tersebut adalah Tetris dengan jumlah 170 juta unit.

Ia dinamakan Tetris kerana dikatakan merupakan gabungan dua perkataan iaitu tetromino dan tenis.

Tidak ada permainan video yang ditiru dan dihasilkan berkali-kali lebih banyak daripada Tetris. Permainan ini boleh dimainkan pada hampir semua konsol permainan video dan sistem operasi komputer.

Tak cukup dengan itu, ia juga boleh dimainkan pada peranti termasuklah kalkulator grafik, telefon bimbit, pemain muzik mudah alih, pembantu digital peribadi (PDA) dan produk bukan media seperti osiloskop.

Tetris pada asalnya direkabentuk dan diprogramkan oleh pereka permainan video Rusia, Alexey Pajitnov pada tahun 1984. Ketika itu, beliau bekerja di Pusat Pengkomputeran Dorodnitsyn di Akademi Sains Kesatuan Soviet, Moscow.

Permainan ini dibangunkan menggunakan komputer Elektronika 60, yang mana pada pertama kali dikeluarkan kepingan puzzle Tetris tidak mempunyai warna dan tiada suara.

Tetris dibangunkan berdasarkan permainan komputer iaitu "Pentominoes" yang sudah popular di kalangan kanak-kanan di Rusia.

Namun ia diubahsuai kerana Pentominoes melibatkan 12 karekter puzzle dirasakan terlalu rumit, dan hanya mengambil 7 daripada karekter tersebut sahaja yang dikenali sebagai tetrominoes.

Disebabkan ketika itu komputer Elektronik 60 hanya mempunyai paparan berasaskan teks sahaja, tetrominoes mengambil bentuk huruf abjad iaitu I, J, L, O, S, T dan Z.

Tak lama selepas Tetris dihasilkan, permainan yang bersaiz 27KB ini diadaptasi oleh rakan sekerja Alexey iaitu Vadim Gerasimov (kini bekerja di Google) ke platform IBM PC. Menjelang tahun 1985, Vadim telah mengembangkan Tetris kepada versi berwarna yang pertama di dunia. Dan di sini lah bermulanya kejayaan sebenar Tetris.

Dari sini, Tetris versi PC telah "meletup" dan mula tersebar ke seluruh Moscow. Bagi meningkatkan populariti Tetris, kerjasama di antara Vadim dan anak syarikat perusahaan media terkenal British, Maxwel Corporation iaitu Mirror Soft dijalankan pada tahun 1986.

Pada tahun 1989, kejayaan komersial Tetris berlaku apabila Game Boy monokrom kali pertama dikeluarkan. Syarikat pengeluar permainan video gergasi Jepun, Nintendo, telah memberikan penghormatan kepada Tetris dengan menjadikannya sebagai permainan yang dimasukkan ke dalam Game Boy pertamanya pada ketika itu.

Mungkin, tanpa kehadiran Game Boy, Tetris tidak mengecapi kejayaan dan populariti seperti sekarang.

Kejayaan Tetris hasil daripada nukilan Alexey Pajitnov ini telah berjaya mengatasi permainan-permainan lain termasuklah yang dibangunkan menggunakan teknologi hebat masa kini. Ia membuatkan Microsoft memasukkan Tetris ke dalam Microsoft Windows Entertainment Pack bagi Windows 3.0 pada tahun 1989.

Setelah zaman berubah, Tetris untuk Nintendo DS dan Nintendo 3DS pula dikeluarkan. Dan jika difikirkan, tanpa kewujudan Tetris, kemungkinan permainan yang sedang popular masa kini iaitu Candy Crush pun tak akan wujud.

Ia membuatkan Tetris diiktiraf sebagai permainan video paling berjaya sepanjang zaman.


Ini Sebabnya Kenapa Sehari Ada 24 Jam Dan Sejam Ada 60 Minit

Walau kaya mana sekalipun anda, atau di mana sahaja anda tinggal, di Asia, Eropah atau Amerika, anda hanya mempunyai 24 jam dalam sehari, 60 minit dalam satu jam dan 60 saat dalam seminit.

Setiap saat pula mempunyai 1,000 milisaat. Dan daripada 24 jam, ia dibahagikan kepada dua iaitu 12 jam malam dan 12 jam siang.

Sistem masa ini digunakan sejak dari dulu lagi dan kita hanya menuruti tanpa mempersoal. Namun, siapakah yang mencipta sistem ini, dan mengapa angka 12 dan 60 digunakan? Mengapa tidak menggunakan nombor-nombor lain, contohnya 13, atau 19?

Orang Mesir dan Babilon adalah yang pertama membahagikan hari kepada bahagian yang kecil menggunakan sistem nombor perduabelas (asas 12) dan perenampuluhan (asas 60).

Dan persoalan paling penting, mengapa 12 dan 60? Jawapannya ringkas, tapi sangat mengejutkan!

Terdapat beberapa teori berkenaan dengan penentuan penggunaan sistem 24 jam dalam sehari.

Alasan disebalik penciptaan sistem ini berasakan matematik, atau teknik mengira asas dan juga sistem nombor. Sejak kecil, cara yang paling mudah untuk mengira adalah menggunakan jari.

Dan cara yang sama juga digunakan oleh manusia purba. Percaya atau tidak, struktur jari kita adalah sebabnya! Sendi-sendi yang terdapat pada jari kita, tak termasuk ibu jari, berjumlah 12.

Tapi nampak macam ringkas sangat kan? Sebenarnya ia tak semudah itu.

Konsep 24 jam datang dari Mesir purba. Mereka membahagikan hari kepada 10 jam menggunakan jam matahari dan kemudiannya menambahkan 1 jam di hujung awalan dan akhiran (1 jam untuk senja dan 1 jam untuk lewat malam).

Kemudian, bar berbentuk T dibuat oleh orang Mesir, yang ditentukur untuk membahagikan masa antara matahari terbit dan matahari terbenam menjadi 12 bahagian.

Namun, ketidakhadiran cahaya matahari membuatkan sukar untuk membahagikan masa pada waktu malam. Agak menarik cara untuk menyelesaikan masalah ini. Pembahagian masa pada waktu malam adalah berdasarkan pemerhatian bintang.

Pada zaman purba dahulu tiada peralatan canggih jadi mereka memilih 36 kumpulan bintang (buruj-buruj kecil) yang dikenali sebagai "decans" yang muncul secara berturut-turut di ufuk ketika bumi berputar.

Setiap decan muncul sebelum matahari terbit yang menandakan permulaan tempoh 10 hari. Jumlah 36 decan membawa kepada penghasilan 360 hari dalam setahun (36 * 10 = 360).

Dari satu senja kepada senja yang kemudian, 18 daripada 36 decans kelihatan. Namun, setiap 1 senja diberikan 3 decans, bermakna 2 senja diberikan 6 decans. Ini membuatkan hanya 12 decans yang tinggal bagi tempoh gelap iaitu waktu malam.

Jadi, kemunculan setiap decan menandakan 1 jam yang memberikan kita 12 jam pada setiap malam.

Walaubagaimana pun, pada ketika itu, jam tidak mempunyai panjang yang tetap. Ahli astronomi Yunani yang cuba mecari jawapan mendapati ia sangat sukar untuk mengira menggunakan teknik yang ada.

Seorang ahli astronomi, Hipparchus memberikan kita "jam ekuinoks" dengan mencadangkan pembahagian hari kepada 24 jam yang sama. Namun untuk jangka masa yang lama orang biasa masih menggunakan waktu musim yang berbeza-beza.

Sehinggalah pada abad ke-14 di Eropah apabila jam mekanikal mula digunakan, orang biasa mula menggunakan sistem jam yang digunakan kita pada hari ini.

Bagi penggunaan angka 60 minit bagi mewakili 1 jam, dan 60 saat bagi 1 minit pula datang dari Babilon. Mereka menggunakan sistem sexagesimal iaitu perenampuluhan (1/60) bagi matematik dan astronomi.

Mereka memperoleh sistem nombor mereka dari orang Sumeria yang menggunakannya seawal 3500 SM.

Namun tidak diketahui mengapa Babilon menggunakan sistem berasaskan 60. Mungkin 60 adalah nombor istimewa dalam pengiraan pecahan. Ia adalah nombor yang paling kecil yang boleh dibahagikan dengan 6 nombor kiraan pertama (1,2,3,4,5,6), dan juga oleh 10,12,15, 20 dan 30.

Konsep milisaat agak moden dan kerana kita menggunakan sistem berasaskan 10, jadi setiap saat dibahagikan kepada 1,000 milisaat.


10 Suku Kaum Orang Asli Yang Jauh Dari Peradaban Manusia

Di saat dan ketika anda sedang menggunakan telefon pintar melayari Facebook dan berhubung dengan rakan-rakan anda, masih terdapat sekumpulan manusia yang memakai cawat sebagai pakaian utama dan berburu untuk makan tengah hari.

Walaupun dunia sudah semaking canggih, orang asli yang tinggal di dalam hutan terpencil selesa dengan hidup mereka dan langsung tidak bergantung kepada teknologi yang kita nikmati sekarang ini.

iluminasi.com kongsikan 10 suku kaum orang asli yang terpinggir daripada peradaban manusia.

Dengan seramai 5,600 orang, puak Ayoreo adalah satu puak yang besar orang asli Gran Chaco. Mereka tinggal di tepi sungai dikelilingi Paraguay, Pilcomay, Parapeti dan Grande.

Walaupun kebanyakan daripada puak Ayoreo berjaya dihubungi namun ada yang masih tidak dapat dihubungi. Mereka mulanya dijumpai oleh Jesuits (Persatuan Nabi Isa) yang dalam misi mencuba berdakyah kepada puak ini supaya berubah kepada Katolik.

Walaupun mereka hidup secara nomad dan berburu untuk mendapatkan makanan, namun ketika musim hujan mereka akan bercucuk tanam. Saki baki puak Ayoreo sangat mahir mengelak daripada ditemui dan menggunakan siulan untuk berkomunikasi antara satu sama tanpa dikesan.

Antara salah satu suku kaum yang tersing di Amazon Brazil adalah suku kaum Kawahiva. Mereka hampir-hampir tak dapat meneruskan kelangsungan hidup disebabkan oleh aktiviti pembalakan yang mengganggu dan memusnahkan kehidupan mereka.

Ketika ini mereka cuba untuk melarikan diri dan hidup dalam pelarian. Sebahagian besar daripada suku kaum ini telah terbunuh disebabkan oleh penyakit.

Disebabkan oleh kesukaran untuk berkomunikasi dengan suku kaum Kawahiva, kita hanya tahu mengenai mereka melalui barang-barang yang ditinggalkan seperti anak panah, bakul dan buaian.

Pembalakan haram, cubaan bunuh dan perhambaan membuatkan mereka mempunyai peluang tipis untuk terus hidup.

Bagi puak Papua New Guinea, mereka sangat terkenal dengan sifat kanibalisma. Ramai daripada puak mereka yang akan membunuh orang luar jika berasa terancam atau dihina.

Seorang wartawan, Paul Raffaele hampir-hampir dibunuh kerana secara tidak sengaja menghina tuhan sungai mereka ketika melawat puak yang dikenali sebagai Korowai. Setelah berbincang dan merayu, puak ini membiarkan beliau hidup dan diminta untuk tinggal bersama mereka.

Untuk diterima oleh puak terpinggir ini, Paul harus memperoleh kepercayaan mereka dengan lulus ujian yang diberikan. Antara ujiannya termasuklah makan daging manusia, yang mana dilakukannya.

Paul berasa sangat tertekan ketika tinggal bersama puak ini apabila disuruh memegang tempurung otak manusia. Bahagian atas otak terbuka kerana otak dibawa keluar yang menjadi bahagian paling digemari untuk dimakan.

Puak Mascho-Piroo tinggal di kawasan terpencil di hutan hujan Amazon. Mungkin disebabkan rasa takut diserang, mereka sengaja mengelak daripada berhubung dengan orang luar membuatkan mereka sukar untuk ditemui.

Suku kaum ini adalah sekumpulan yang agak besar seramai 100 hingga 250. Pada tahun 1894, sebahagian besar daripada puak Mascho-Piro diserang dan dibunuh oleh tentera yang diupah oleh Carlos Firzcarrald.

Mereka cuba dapat perlindungan di bahagian terpencil hutan ini dan kekal di situ sehingga kini. Sebuah rakaman video telah diambil dari sebuah helikopter oleh sekumpulan ahli ekologi yang bernasib baik yang ternampak mereka.

Mereka sangat primitif dan hanya terdapat 3 jenis pekerjaan iaitu pemburu, nelayan dan pengumpul tumbuhan liar. Walaupun suku kaum ini menggunakan bahasa yang kita tak tahu bahasa apa, ia berbeza daripada bahasa Jarawa iaitu bahasa yang digunakan oleh kaum yang paling dekat dengan mereka.

Sentinelese tinggal di dalam pondok yang tidak mempunyai dinding tepi atau lantai, serta menggunakan logam-logam yang dibawa air ke pantai mereka. Suku kaum Sentinelese tidak mempunyai kemahiran bercucuk tanam.

Puak Surma adalah orang asli di barat daya Ethiopia dengan seramai 80 ribu orang. Mereka mempunyai budaya yang sangat agresif iaitu gemar bertarung sehingga mati menggunakan kayu untuk meraih hormat atau mencari pasangan.

Kecantikan bagi puak ini agak berbeza daripada norma, yang mana adalah satu kelaziman bagi wanita mencabut gigi bawah mereka dan meluaskan bibir sehingga boleh dimuatkan cakera di dalamnya.

Puak Surma mempunyai banyak kampung berpopulasi di antara 40 hingga 1,000 orang, dan ada yang mencecah 2,500 orang.

Puak Matses adalah antara puak yang sedang terkontang-kanting meneruskan hidup disebabkan pembalakan dan pemburuhan haram. Sehingga kini, mereka mempunyai 3,200 ahli yang hidup dengan berburu.

Mereka tinggal di penempatan hutan dan tak semuanya hidup nomad kerana mereka lebih suka tinggal di penempatan sendiri. Puak ini mempercayai bahawa roh dunia dan dunia nyata adalah sama.

Roh-roh berkeliaran di bumi dan mereka menyembah roh haiwan kerana mereka percaya bahawa roh haiwan menentukan sama ada mereka berjaya atau tidak dalam pemburuan dan kesihatan.

Ketika memburu, mereka biasanya menggunakan busur dan anak panah walaupun dahulunya menggunakan sumpit yang mana telah dihentikan.

Puak yang paling banyak di dunia yang tak dapat dihubungi adalah puak Amazon. Dikatakan mungkin terdapat beratus-ratus suku kaum terpingir dengan beribu-ribu ahli. Disebabkan serangan terhadap orang-orang dan tanah mereka daripada orang luar, puak ini cuba untuk hidup bersembunyi dan tidak ditemui.

Mereka akan mula memanah orang yang tak dikenali dan bersembunyi agar tidak ditemui. Bagi puak yang hidup nomad, mereka berkebolehan membina tempat berteduh dalam beberapa jam sahaja dan sedia untuk meninggalkannya beberapa ketika kemudian.

Terdapat suku kaum yang menggunakan anak panah yang sangat besar dengan tinggi seperti seorang manusia. Terdapat kumpulan yang mempunyai beratus-ratus ahli, dan ada yang hanya tinggal beberapa orang sahaja.

Juga dikenali sebagai Nutioy atau bimbos, puak Matis adalah orang asli Brazil yang terdiri daripada 290 orang terbahagi kepada dua kampung. Hidup mereka diteruskan dengan berburu dan mempunyai kemahiran bercucuk-tanam.

Pada tahun 1980-an, puak Matis hampir-hampir pupus setelah pertama kali bertemu dengan manusia dari luar. 1 per 3 daripada mereka mati setelah diserang penyakit kerana tidak mempunyai imuniti semula jadi.

Ketika berlangsungnya Perang Vietnam, tentera-tentera Vietnam telah menemui puak Ruc ini. Semenjak itu, puak ini hilang dan tidak dapat dijejaki oleh kerajaan. Dikatakan mereka kini berada jauh dalam lingkunan gunung Phong Nha.

Mereka digambarkan sebagai pemalu, penakut dan bogel yang memanjat pokok dan cenuram seperti haiwan. Mereka tinggal di dalam gua yang mempunyai sungai yang dikenali sebagai ruc dalam bahasa mereka, jadi mereka digelar puak ruc.

Juga dikatakan mereka mempunyai kuasa sihir luar biasa yang dirahsiakan dan tersembunyi dari orang luar.


Louis Pasteur : "Founder" Kepada Proses Pempasteuran dan Pengaruh Besar Dalam Industri Susu

Apabila membeli minuman susu di pasaran, seringkali kita akan perasan tulisan di kotak susu tersebut menyatakan ianya telah dipasteur. Apakah itu pasteur? Apakah fungsi dan kelebihannya?

Pada masa kini, hampir kesemua air minuman yang dijual biasanya akan dipasteur untuk menghalang pertumbuhan bakteria di dalam cecair tersebut, seterusnya mengelakkan sebarang penyakit yang disebabkan oleh mikroorganisma ini. Ciri-ciri susu yang organik dan kaya dengan nutrien, ianya sangat mudah tercemar dengan kewujudan bakteria ini.

Kini, hanya susu yang sudah dipasteur sahaja disahkan selamat oleh FDA untuk diminum. FDA atau Federal Drug Administration adalah agensi kerajaan dibawah  Jabatan Kesihatan Manusia dan Perkhidmatan Manusia Amerika Syarikat. Walaupun dengan kemajuan teknologi yang wujud pada masa kini, adalah mustahil untuk memastikan susu yang dijual steril sepenuhnya memandangkan ianya akan melalui pelbagai proses daripada ladang ternakan sehinggalah ke kilang pembungkusan.

Selama berabad lamanya, pelbagai penyakit telah disebabkan oleh susu yang tercemar. Penyakit-penyakit seperti tuberkolosis, salmonella dan demam kepialu yang berpunca daripada susu yang tercemar ini telah membunuh ratusan ribu manusia setiap tahun pada abad ke 20. Walau bagaimanapun, dengan penggunaan proses pempasteuran yang sudah diperluas, jumlah kematian akibat susu yang tercemar ini berjaya dikurangkan dengan drastik sekali.

Pada pertengahan abad ke 19, seorang saintis dari Perancis bernama Louis Pasteur telah membuat kajian untuk mengetahui punca wain dan arak menjadi masam ketika proses penapaian. Hasil kajiannya mendapati rasa masam tersebut adalah disebabkan oleh kewujudan mikroorganisma dan kuman yang menukar alkohol kepada asid asetik.

Kehadiran mikroorganisma ini menyebabkan wain dan arak mudah rosak dan berasa masam seperti cuka. Atas rasa tanggungjawabnya untuk memastikan wain dan arak lebih tahan lama, beliau melakukan beberapa siri ujian termasuklah proses pemanasan secara beransur-ansur dan diikuti oleh proses penyejukan drastik cecair sehingalah kuman dan mikroorganisma ini dapat dibunuh.

Maka lahirlah proses pasteur, diambil sempena namanya. Bagaimanakah beliau mendapat idea untuk melakukan proses pasteur ini?

Pada tahun 1854, beliau memulakan kerjaya sebagai professor di University of Lille dan Dean bagi Fakulti Sains. Disinilah beliau telah memulakan kajiannya untuk mengetahui penyebab kerosakan minuman alkohol yang menyebabkannya berasa masam. Pada tahun 1856, beliau telah diberikan tugasan untuk mencari penyebab yang menyebabkan minuman beetroot beralkohol rosak.

Hasil penyelidikannya, beliau dapati bukan sahaja yis, tetapi satu mikroorganisma yang bernama Acetobacter aceti merupakan penyebabkan kerosakan minuman ini dengan menukar alkohol kepada asid asetik. Berdasarkan beberapa siri eksperimen bersistematik yang dijalankannya, beliau menyimpulkan bahawa proses penapaian ini bukanlah disebabkan oleh tindak balas sponton enzim (antara hipotesis terawal) tetapi disebabkan oleh kewujudan mikroorganisma ini.

Pada tahun 1862, beliau telah berjaya menyiapkan prosedur pertamanya yang lengkap dengan proses pendidihan dan penyejukan arak dan wain untuk membunuh bakteria ini. Selama beberapa tahun, beliau telah melakukan penambahbaikan terhadap proses ciptaannya ini sebelum memfailkan paten untuknya pada tahun 1865.

Pasteur berjaya menyelamatkan wain dan arak daripada menjadi masam dan mengekalkan rasa asalnya dengan memanaskannya pada suhu 50 - 60 darjah Celcius. Proses pempasteuran ini telah diguna pakai secara meluas dalan industri wain dan arak tidak lama kemudian sebelum diaplikasikan pula dalam industri susu beberapa tahun kemudian.

Walau bagaimanapun, para sejarawan berpendapat bahawa sebelum proses pasteur ini wujud, beberapa proses yang mirip dengannya telah wujud semenjak ke 11 di China. Selain itu, terdapat dokumentasi sejarah yang mengatakan orang Jepun juga pernah melakukan proses pasteur ini bagi memasarkan kicap mereka Eropah. Mereka akan memanaskannya di dalam periuk besi, memasukkannya ke dalam botol dan menutupnya dengan kemas untuk mengelakkan sebarang pencemaran bakteria dari luar.